


**สาร ม.พ.พ.ท.**

**ปีที่ ๑๕ ฉบับที่ ๕ พฤษภาคม พุทธศักราช ๒๕๕๙**

**อบรมการใช้งานระบบบริการจัดเก็บข้อมูลในรูปแบบรหัสจีอาร์**

**      **

ณ ห้องคัทลียา ชั้น ๕ โรงแรมเอเชีย แอร์พอร์ท จังหวัดปทุมธานี ได้รับเกียรติจาก**นางวันทนีย์ พันธชาติ ผู้อำนวยการฝ่ายอาวุโส** สถาบันเทคโนโลยีเพื่อคนพิการและผู้สูงอายุ ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) สำนักงานพัฒนาวิทยาศาสตร์และเทคโนโลยีแห่งชาติ กระทรวงวิทยาศาสตร์และเทคโนโลยี **เป็นประธานกล่าวเปิดงาน “การอบรมการใช้งานระบบบริการจัดเก็บข้อมูลข้อความภาษาไทยและภาอังกฤษในรูปแบบรหัสจีอาร์”**

ด้วยศูนย์เทคโนโลยีอิเล็กทรอนิกส์และคอมพิวเตอร์แห่งชาติ ร่วมกับ กรมส่งเสริมและพัฒนาคุณภาพชีวิตคนพิการ ส่งเสริมให้หน่วยงานภาครัฐและเอกชนจัดทำการเผยแพร่ เอกสารสิ่งพิมพ์ ประชาสัมพันธ์ ข้อมูลข่าวสารที่ทุกคน รวมทั้งผู้สูงอายุ และคนพิการทุกประเภทโดยเฉพาะ**คนพิการทางสายตา ที่ไม่สามารถอ่านเอกสารสื่อสิ่งพิมพ์ทั่วไปได้สามารรถเข้าถึงและใช้ประโยชน์ได้ในรูปแบบบาร์โค้ดสองมิติแบบรหัสจีอาร์**

การอบรมเริ่มต้นด้วย การแนะนำระบบบริการจัดเก็บข้อมูลข้อความภาษาไทยและภาษาอังกฤษในรูปแบบรหัสจีอาร์ และการฝึกปฏิบัติการใช้งานระบบ กล่าวคือ **การใช้งานระบบบริการจัดเก็บข้อมูลข้อความภาษาไทยและภาษาอังกฤษในรูปแบบรหัสจีอาร์ เป็นการทำงานร่วมกันจากสื่อเทคโนโลยี ดังนี้** **๑.โทรศัพท์แบบสมาร์ทโฟน**ระบบปฏิบัติการ ios และ android **๒.อัพโหลดเพื่อติดตั้งแอพพลิเคชั่น GR code** ใน app store สำหรับระบบปฏิบัติการ ios และอัพโหลดใน play store สำหรับระบบปฏิบัติการ android ทั้งนี้ในระบบปฏิบัติการ android ต้องอัพโหลดแอพพลิเคชั่น สังเคราะห์เสียงพูด VAJA ด้วย

**วิธีการใช้งาน แอพพลิเคชั่น GR code** สำหรับใช้อ่านเอกสารที่จัดเก็บข้อมูลในรูปแบบรหัสจีอาร์ โดยเปิดใช้งานแอพพลิเคชั่น GR code ในโทรศัพท์มือถือ แล้วนำไปสแกนที่โค้ดบนเอกสารที่เป็นข้อมูลข่าวสารจากหน่วยงานภาครัฐและเอกชนที่จัดทำการเผยแพร่ เอกสารสิ่งพิมพ์ ประชาสัมพันธ์ ข้อมูลข่าวสาร ให้ในรูปแบบรหัสจีอาร์(มูลนิธิพัฒนาคนพิการไทย ๒๘ เม.ย.๕๙)

**"แรงงาน" เดินตามประชารัฐ จ้างงานคนพิการ ๑๐,๐๐๐ คน**

**    **

**กระทรวงแรงงานร่วมกับเครือข่าย และภาคเอกชนส่งเสริมคุณภาพชีวิตคนพิการ เพิ่มโอกาสในการมีงานทำและการประกอบอาชีพอิสระ นำร่อง ๕ จังหวัด** พระนครศรีอยุธยา  นครปฐม  สระบุรี  สมุทรสาคร และสุพรรณบุรี ปลัดกระทรวงแรงงาน**ตั้งเป้าขยายการจ้างงานคนพิการปี๒๕๕๙ไม่น้อยกว่า๑๐,๐๐๐คน** หม่อมหลวงปุณฑริก สมิติ ปลัดกระทรวงแรงงาน เป็นประธานการลงนามบันทึกข้อตกลงความร่วมมือระหว่างบริษัทกลุ่มเซ็นทรัล จำกัด มูลนิธิศูนย์ศึกษาและส่งเสริมกิจกรรมสังคม และ ๕ องค์กรคนพิการ **ในการส่งเสริมอาชีพคนพิการกล่าวว่าตามที่รัฐบาลมีนโยบายให้ประชาชนมีงานทำ มีอาชีพ มีรายได้ที่มั่นคง รวมถึงเพิ่มรายได้แก่ประชาชนทุกกลุ่มและชุมชนในทุกจังหวัดตามแนวทางประชารัฐ** **กระทรวงแรงงานร่วมกับเครือข่ายและภาคเอกชนจัดงานในครั้งนี้ เพื่อเป็นการส่งเสริมอาชีพให้คนพิการได้มีงานทำรวม ๑๙๙ คน ในพื้นที่นำร่อง ๕ จังหวัด ได้แก่** จังหวัดพระนครศรีอยุธยา,จังหวัดนครปฐม,จังหวัดสระบุรี,จังหวัดสมุทรสาคร และจังหวัดสุพรรณบุรี **ตามโครงการเพิ่มโอกาสด้านการประกอบอาชีพ และการมีงานทำร่วมกับสถานประกอบการ ภายใต้การปฏิบัติตามมาตรา ๓๕ ในรูปแบบของการฝึกอบรมตามหลักเศรษฐกิจพอเพียง** การซ่อมเครื่องใช้ไฟฟ้า การทำเบเกอรี่ การผลิตเบญจรงค์ และโครงการประกอบอาชีพตู้น้ำอัตโนมัติ มูลค่าในการฝึกอบรม ๒๑ ,๗๙๐,๕๐๐ บาท ซึ่งถือเป็นเรื่องดีที่ภาคเอกชนให้ความสำคัญกับผู้พิการและเป็นการเพิ่มโอกาสในการประกอบอาชีพอิสระเพื่อหาเลี้ยงตนเองและครอบครัว   
 อีกทั้ง**โครงการดังกล่าวถือเป็นการตอบโจทย์ความจำเป็นของผู้พิการในปัจจุบัน ที่ยังว่างงาน และไม่มีอาชีพ เนื่องจากสภาพร่างกาย และอายุที่เพิ่มสูงขึ้นจึงทำให้ขาดโอกาสทางการศึกษา และการมีงานทำ** อีกทั้งการส่งเสริมให้ผู้พิการประกอบอาชีพในชุมชนถือเป็นอีกหนึ่งทางเลือก สำหรับผู้พิการและนายจ้างที่ต้องการจ้างงานโดยในปีนี้ตั้งเป้าส่งเสริมให้คนพิการมีงานทำไม่น้อยกว่า๑๐,๐๐๐คน  
 **กระทรวงแรงงาน พร้อมเป็นสื่อกลางกับองค์กรต่างๆ เพื่อส่งเสริมให้มีการจ้างงานผู้พิการให้ได้มากที่สุด โดยเฉพาะสิทธิประโยชน์ การคุ้มครองคนพิการ และค่าจ้างตรงตามสัญญาการจ้างงาน** จึงขอเชิญชวนภาครัฐและเอกชนร่วมผลักดันให้มีการจ้างงานที่มีคุณภาพให้คนพิการมากยิ่งขึ้นหม่อมหลวงปุณฑริกฯกล่าวท้ายที่สุด  
 **นางสาวบุษบา จิราธิวัฒน์ รองกรรมการผู้จัดการใหญ่ ฝ่ายสื่อสารองค์กร บริษัทกลุ่มเซ็นทรัล จำกัด กล่าวด้วยว่า** ความร่วมมือครั้งนี้ทางกลุ่มเซ็นทรัลคาดว่าจะเป็นการเพิ่มโอกาสด้านการประกอบอาชีพและการมีงานทำให้กับคนพิการได้มากขึ้น อีกทั้งทางกลุ่มเซ็นทรัลได้เล็งเห็นศักยภาพของคนพิการ และให้ความสำคัญในการส่งเสริม และพัฒนาคุณภาพชีวิตคนพิการในทุกระดับ เพื่อให้สามารถประกอบอาชีพ และเลี้ยงครอบครัวได้อย่างมีความสุขในสังคม(ประชาชาติธุรกิจออนไลน์ ๒๖ เม.ย.๕๙)

**เทสโก้ฯผนึกสมาคมคนพิการภาคตอ.จัดอบรมตัดเย็บเสื้อผ้า**

 **นางสาวสลิลลา สีหพันธุ์  รองประธานกรรมการ ฝ่ายกิจการบริษัท เทสโก้ โลตัส กล่าวว่า** ในฐานะผู้นำธุรกิจค้าปลีกของไทยและมีร้านค้ากว่า ๑,๘๐๐ แห่ง ทั่วประเทศ **เทสโก้ โลตัส มีความมุ่งมั่นที่จะสร้างประโยชน์แก่สังคมไทย โดยใช้ขนาดและศักยภาพขององค์กร เพื่อมอบโอกาสพร้อมช่วยยกระดับคุณภาพชีวิตให้กับกลุ่มคนพิการในประเทศไทย ผ่านการดำเนินงานในด้านต่างๆ** ไม่ว่าจะเป็น การเปิดโอกาสในการทำงานให้กับคนพิการในสำนักงานและสาขาต่างๆ ,เปิดร้านค้าชุมชนเพื่อส่งเสริมอาชีพคนพิการ,จัดพื้นที่ขายลอตเตอรี่ให้กับคนพิการ,ปรับปรุงสิ่งอำนวยความสะดวกสำหรับผู้พิการและผู้สูงอายุ รวมถึง การจัดหลักสูตรตัดเย็บเสื้อผ้า ๖๐๙ ชั่วโมง สร้างงานขยายโอกาสทางอาชีพ ตามมาตรา ๓๕ ด้วย

“เ**ทสโก้ โลตัส ได้ร่วมกับสมาคมคนพิการภาคตะวันออก จัดหลักสูตรตัดเย็บเสื้อผ้าสำหรับคนพิการขึ้น** ที่ศูนย์ฝึกอบรม โรงเรียนบ้านทุ่งแม่น้ำน้อย อำเภอลาดยาว จังหวัดนครสวรรค์ **ตั้งแต่วันที่ ๒๓ กุมภาพันธ์-๑๓ มิถุนายน   จำนวน ๕๐ คน** ซึ่งเป็นผู้พิการในจังหวัดนครสวรรค์ มีเป้าหมายสร้างงาน ขยายโอกาสในการเข้าถึงอาชีพให้กับคนพิการ โดยหลังจบหลักสูตรจะได้รับมอบจักรพร้อมอุปกรณ์ ไปประกอบอาชีพ ”

**นายณรงค์ ไปวันเสาร์ นายกสมาคมคนพิการภาคตะวันออก กล่าวว่า** สมาคมคนพิการภาคตะวันออกได้ร่วมกับ เทสโก้ โลตัสพัฒนาหลักสูตรดังกล่าวขึ้นมา ตามมาตรา ๓๕ ที่นายจ้างหรือเจ้าของสถานประกอบการนั้นอาจให้สัมปทานจัดสถานที่จำหน่ายสินค้าหรือบริการ จัดจ้างเหมาช่วงงานหรือจ้างเหมาบริการโดยวิธีกรณีพิเศษ ฝึกงาน หรือจัดให้มีอุปกรณ์หรือสิ่งอำนวยความสะดวก ล่ามภาษามือ หรือให้ความช่วยเหลืออื่นใดแก่คนพิการหรือผู้ดูแลคนพิการก็ได้

“**โครงการนี้เป็นโครงการที่ทำให้คนพิการได้รับสิทธิเท่าเทียม เพราะสิ่งที่คนพิการทุกคนกลัวคือ การไม่มีงานทำ** หลักสูตรนี้เรามีเบี้ยเลี้ยงให้ เรียนฟรี มีอาหารเลี้ยง ๓ มื้อ จบแล้วยังได้จักรเย็บผ้าพร้อมอุปกรณ์ไปประกอบอาชีพอีก ทำให้เขามีความหวังในชีวิตมากขึ้น”

**นางสาวพร สุขสวัสดิ์ อายุ ๔๖ ปี ผู้พิการแขนขา  กล่าวว่า** “ปกติแล้วจะอยู่บ้าน ปลูกผักปลูกหญ้า มีรายได้จากเบี้ยเลี้ยคนพิการ ๘๐๐ บาทต่อเดือน ก็ไม่พอใช้ เพราะมีโรคประจำตัวหอบหืด ค่ายาก็ ๓๐๐ บาทแล้ว  พอมาเข้าอบรมหลักสูตรนี้มีความหวังมากขึ้น เป็นหลักสูตรที่ดีมาก ตอนนี้เย็บกระโปรงได้แล้ว กำลังเรียนเย็บกางเกง เสื้อผ้าอื่นๆ จะได้นำไปทำอาชีพได้”

**นายแผน บุญรัตน์ ผู้พิการขา กล่าวว่า** โครงการนี้ให้โอกาสคนพิการดีมาก โดยเฉพาะผู้ไม่มีงานทำ เพิ่มแรงจูงใจให้เขามาเรียน ซึ่งจะเป็นโอกาสต่อเนื่องให้กับคนพิการ อย่างผมปกติรับซ่อมวิทยุโทรทัศน์  แต่หลังๆ งานเริ่มหายไป เพราะเทคโนโลยีใหม่ขึ้น  เสียแล้วทิ้งเลย ไม่ค่อยมีใครนำมาซ่อม พอรู้ว่ามีหลักสูตรนี้ผมเลยมาหาความรู้ สร้างโอกาสให้กับตัวเอง”

ทั้งนี้เทสโก้ โลตัส ได้เริ่มจ้างงานเพิ่มเติมให้ผู้พิการที่มีความสามารถในการตัดเย็บ ด้วยการเย็บถุงผ้า สำหรับใช้ภายในองค์กรบ้างแล้ว  ขณะที่**ในเดือนกรกฎาคม-ตุลาคมนี้ จะมีโครงการอบรมหลักสูตรตัดเย็บเสื้อผ้า ๖๐๙ ชั่วโมง รุ่นที่สอง ให้แก่ผู้พิการจำนวน ๕๐ คน ณ เทศบาลตำบลจันดุม อำเภอพลับพลาชัย จังหวัดบุรีรัมย์ เป็นลำดับต่อไป** (thansettakij.comออนไลน์ ๓ พ.ค.๕๙)

**ก้าวข้ามขีดจำกัด นิเทศศาสตร์ มน.ทำสื่อเพื่อน้องที่มองไม่เห็น**

นิสิตนิเทศศาสตร์มหาวิทยาลัยนเรศวร ขยายขีดความสามารถด้านการสื่อสารช่วยเหลือชุมชน โดยจัดโครงการลงพื้นที่บำเพ็ญประโยชน์ด้วยความรู้พิเศษเชิงนิเทศศาสตร์ **ผ่านโครงการ "เสียงนี้เพื่อน้อง"**ด้วยการผลิต และรับบริจาคหนังสือเสียงเพื่อนำไปมอบให้กับน้องๆ ที่โรงเรียนผู้บกพร่องทางการมองเห็น

เมื่อเดือนมีนาคมที่ผ่านมา **นิสิตภาควิชานิเทศศาสตร์ สาขาสื่อสารมวลชน คณะบริหารธุรกิจเศรษฐศาสตร์ และการสื่อสาร มหาวิทยาลัยนเรศวร จังหวัดพิษณุโลกกว่า ๔๐ คน** ได้เดินทางนำหนังสือเสียง (ไฟล์เสียง) สิ่งของบริจาค และเงินบริจาค ไปมอบให้กับคณะครู และนักเรียนโรงเรียนสันติจินตนา อำเภอเด่นชัย จังหวัดแพร่ **ซึ่งเป็นโรงเรียนสำหรับเยาวชนผู้บกพร่องทางการมองเห็น เพื่อใช้ประโยชน์ในการเรียนการสอน และการใช้ชีวิตประจำวัน ตามโครงการ "เสียงนี้เพื่อน้อง" ที่จัดขึ้นเป็นปีที่ ๒** นอกจากนี้ยังได้จัดกิจกรรมมอบความสนุกสนานร่วมกับน้องๆ ผู้พิการทางการมองเห็น และคณะครูกว่า ๕๐ คน

นอกจาก**วัตถุประสงค์หลักของโครงการ ในการผลิต และรวบรวมหนังสือเสียง (ที่มีผู้ร่วมผลิต และบริจาค) ที่ประกอบด้วยหนังสือเสียงเนื้อหาหลากหลายรูปแบบ เช่น** นิยาย นิทาน เกร็ดความรู้ ความรู้วิชาการต่างๆ เพื่อนำไปมอบให้กับน้องๆ แล้ว ผศ.กาญจนา เชี่ยววิทย์การ อาจารย์ที่ปรึกษาโครงการประเมินว่า หลังจบโครงการนี้แล้ว ทางโครงการได้สร้างคุณประโยชน์มากกว่าการบริจาค รับบริจาค หรือการช่วยเหลือผู้ด้อยโอกาส เมื่อพบว่า**นิสิตนิเทศศาสตร์กลับได้ฝึกฝนพัฒนาตนเอง และค้นพบศักยภาพด้านการสื่อสารของตนเองเพื่อส่งสารต่อไปยังมวลชนทุกคนอย่างแท้จริง**

"นิสิตกลุ่มนี้มาจากสาขาสื่อสารมวลชน เอกวิทยุและโทรทัศน์ ซึ่งปกติก็จะเรียนรู้ และฝึกปฏิบัติผลิตสื่อและเนื้อหาให้กับผู้รับสารทั่วไปดู และฟัง **แต่จากโครงการนี้เห็นได้ชัดว่าความรู้ที่มีอยู่ไม่เพียงพอ นิสิตต้องใช้ความรู้ที่มากกว่านั้น เพราะต้องสื่อสารกับกลุ่มคนที่มีความบกพร่องทางการมองเห็น" ผศ.กาญจนากล่าว** และเสริมอีกว่า "ความรู้จากห้องเรียนนิเทศศาสตร์จึงยังไม่เพียงพอ นิสิตยังต้องเรียนรู้จากคนกลุ่มต่างๆ รู้จักวิเคราะห์ผู้รับสารที่มีความแตกต่างหลากหลายอีกมาก โดยเฉพาะกลุ่มคนที่ด้อยโอกาสในสังคม **โครงการนี้จึงเป็นการก้าวข้ามการเรียนการสอนนิเทศศาสตร์แบบปกติทั่วไป หรือเป็นการก้าวให้พ้นขีดจำกัดของนิเทศศาสตร์แบบเดิมออกไป**"

ขณะที่ **นางสาวปรวิน เมธาวีคุณากร นิสิตสาขาสื่อสารมวลชนปี ๓ ฝ่ายวิชาการของโครงการบอกว่า ตนเองและเพื่อนๆ เรียนรู้ถึงข้อจำกัดที่ไม่พบในชั้นเรียนจากโครงการนี้มากมาย เช่น** การเลือกเนื้อหาเพื่อผลิตไฟล์เสียง การใช้น้ำเสียง การใช้ภาษา และอื่นๆ อีกมาก ซึ่งล้วนแล้วแต่เป็นความรู้ใหม่ในการผลิตสื่อเพื่อน้องผู้บกพร่องทางการมองเห็นทั้งสิ้น ดังนั้น การเรียนรู้ข้อจำกัดเหล่านี้ ก็จะช่วยให้นิสิตเข้าใจถึงการผลิตเนื้อหาที่มีความละเอียดอ่อนมากขึ้น ไม่ว่าจะเป็นการสื่อสารกับมวลชนทั่วไป หรือมวลชนที่มีข้อจำกัดต่างๆ ก็ตาม


ทางด้าน**นายณัฐพล จันทร์สา นิสิตสาขาสื่อสารมวลชนปี ๓ ในฐานะประธานโครงการ ก็บอกว่า**โครงการนี้พัฒนามาจากรุ่นพี่ที่จัดโครงการครั้งที่ ๑ ไปเมื่อปี พ.ศ.๒๕๕๗ และก็หวังว่าประโยชน์ที่ได้นี้จะเป็นบทเรียนที่ดีสำหรับเพื่อนๆ น้องๆ วิชาเอกสื่อสารมวลชนรุ่นถัดไป รวมถึงคนอื่นๆ ที่เข้ามาร่วมโครงการ ได้พัฒนาศักยภาพของนักนิเทศศาสตร์ให้ก้าวหน้าต่อไปอีก

ส่วน**อาจารย์อัญชนา ก่อมาลัยพันธ์ ผู้อำนวยการโรงเรียนสันติจินตนา กล่าวถึงโครงการจากน้องนิสิตนิเทศศาสตร์กลุ่มนี้ว่า** มีประโยชน์อย่างมากในหลายๆ ด้าน โดยเฉพาะการเข้ามาพบปะพูดคุยร่วมสนุกสนานกับน้องๆ ผู้บกพร่องทางการมองเห็นที่โดยปกติก็จะอยู่ในโลกของตน กับสังคมในไม่ได้กว้างเหมือนคนปกติทั่วไป จึงอยากเชิญชวนให้นิสิตนักศึกษาจากสถาบันต่างๆ มาจัดกิจกรรมในลักษณะนี้มากขึ้น

เช่นเดียวกับ**คุณครูจันจิรา ฟั่นหลี ครูประจำห้องสมุดและเจ้าหน้าที่ผลิตสื่อ ที่ย้ำว่าโครงการแบบนี้มีประโยชน์กับน้องๆ มากมาย ขณะเดียวกันกระบวนการผลิตสื่อลักษณะพิเศษแบบนี้ต้องใช้ทักษะความรู้ที่แตกต่างๆ จากการผลิตสื่อให้คนปกติทั่วไป** จึงคิดว่าน้องๆ นิสิตนิเทศศาสตร์มหาวิทยาลัยนเรศวรจะได้ประโยชน์จากกิจกรรมลักษณะนี้ทั้งในด้านวิชาการ และด้านวิชาชีวิตอย่างมาก

สำหรับ**โรงเรียนสันติจินตนา จังหวัดแพร่ เป็นโรงเรียนเอกชนการกุศล บริการน้องๆ ผู้บกพร่องการมองเห็นในจังหวัดแพร่ และจังหวัดใกล้เคียง สอนตั้งแต่ชั้นอนุบาล ถึงประถมศึกษาปีที่ ๖ โดยบางส่วนก็เป็นน้องๆ ที่ได้เข้าไปเรียนร่วมในโรงเรียนปกติในระดับมัธยมด้วย**  (campus.sanook.comออนไลน์ ๑๙ เม.ย.๕๙)

**เจ๋งไปอีก! ความสุขที่ไม่ต้องพึ่งดวงตา 'ตาบอดวาดภาพ' ทำได้อย่างไร**



เรื่องเส้นสายไม่เข้าใครออกใคร เด็กตาบอดก็เล่นเส้นเป็นนะ! อ่ะๆ อย่าเพิ่งงง เรื่องราวมันเป็นเช่นไร งั้นเรามาอ่านไปพร้อมๆ กัน **สนุกสนานไม่เบากับกิจกรรมดีๆ ในโครงการตาบอดเล่นเส้น พี่แคมปัสจะพาไปดู เด็กนักเรียนของโรงเรียนสอนคนตาบอดกรุงเทพ มาเล่นเส้นตามจินตนาการของพวกเค้า** เรื่องนี้ไม่ง่ายไม่ยากสำหรับคนที่มองเห็นอย่างเราๆ แต่**สำหรับน้องๆ ทั้ง ๓ คนนี้ ที่เราจะพาไปรู้จัก ไม่ได้มีอะไรบ่งบอกไปถึงความยากของการวาดรูปเลย เพราะทั้งหมดทั้งมวล มีแต่ความสนุกสนาน ความสุขที่เราสัมผัสได้จริงๆ**

**ตาบอดเล่นเส้น คืออะไร??** พี่แคมปัสเฉลยให้ฟังแบบนี้ว่า **ตาบอดเล่นเส้น เป็นกิจกรรมดีๆ หนึ่งกิจกรรม ที่จัดทำขึ้นเพื่อเปิดโอกาสให้เด็กตาบอดได้วาดรูปศิลปะ** แต่จะงงกันมั้ยคะ ตาบอดแล้วจะวาดรูปได้อย่างไร นี่แหละคำตอบ ก็คือ เล่นเส้น

**เล่นเส้น เป็นชุดวาดเขียนสำหรับเด็กตาบอด ใช้หลักการของไหมพรมและแถบตีนตุ๊กแกในการสร้างภาพนูน ที่สามารถสัมผัสได้ด้วยปลายนิ้วในทันทีที่วาด** ซึ่งอุปกรณ์นี้ออกแบบมาสำหรับเด็กตาบอดในการวาดรูปโดยเฉพาะ เราไปฟังความรู้สึกของน้องๆ จากโรงเรียนสอนคนตาบอดกรุงเทพกัน

น่ารักมากๆ ก่อนที่พี่แคมปัสจะเข้าไปพูดคุย ทั้ง ๓ คน พูดคุยกันกระหนุงกระหนิง เล่นหยอกล้อกันไปมา พร้อมๆ กับละเลงงานศิลปะไปด้วย เราไปคุยกับเขาพร้อมๆ กัน **คนแรกเธอมีชื่อว่า "น้ำมนตร์" นักเรียนขี้เล่นชั้น ป.๖ เธอบอกเราว่า** หนูกำลังวาดรูปด้วยปากกาเล่นเส้น มันไม่ยากเลยค่ะ สนุกมากด้วย ตอนนี้หนูอยากไปเที่ยวทะเลมากๆ เดี๋ยวหนูจะวาดทะเลให้ดู ก่อนจะบรรเลงตามจินตนาการของเธอ **"น้ำมนตร์" พูดขึ้นมาว่า** แต่ต้องมีภูเขาด้วยนะคะพี่ และที่ขาดไม่ได้คือก้อนเมฆ พี่แคมปัสบอกว่า ที่แสดงว่าฝนกำลังจะตกเหรอ? อ้อไม่ใช่ค่ะ เพราะอะไรรู้มั้ยคะพี่ เพราะหนูอยากให้ฝนตกลงมาตอนนี้เลย เพราะอากาศมันร้อนจริงๆ ค่ะ

**ถัดมาเป็นสาวหน้าคม (สวยไม่เบา) เธอเป็นนักเรียนชั้น ป.๖ เช่นกัน และมีชื่อว่า "เหมย"** เราถามว่ากำลังวาดรูปอะไรอยู่คะ? หนูจะวาดรูปหัวใจสีแดง แทนความรักค่ะ เพราะหนูเชื่อว่าความรักมีอยู่ทุกที่ (พูดไปหัวเราะไป) สงสัยจะอินเลิฟแม่นาง ก่อนที่พี่แคมปัสจะถามไปถึงเรื่องเรียน สาวเหมยบอกว่า หนูเรียนอยู่ชั้น ป.๖/๑ ถามว่าเรียนยากมั้ย ก็ไม่ค่อยยากนะคะ สนุกดี มีเพื่อนเยอะด้วย

**สาวคนท้ายสุด หน้าหวาน และน่ารักมากๆ เธอชื่อ "น้ำ" เป็นนักเรียนชั้น ป.๕ น้ำพอจะมองเห็นบ้าง แต่ต้องจ้องลงไปยังสิ่งนั้น น้ำเลือกที่จะวาดรูป โดยวาดเป็นข้อความว่า** สวัสดี และก็ Love ประดับด้วยดาว ด้วยเหตุผลที่เธอบอกว่า แต่ก่อนหนูเคยวาดรูปดาวด้วยค่ะ ส่วนตอนนี้หนูยังจำมันได้ หนูจะวาดมันค่ะ **คุยกับน้องๆ ทั้ง ๓ คนจนหอมปากหอมคอ น่ารักกันมากๆ สามสาวทีสเกิร์ต พี่แคมปัสจะพาไปรู้จักที่มาที่ไปของโครงการดีๆ นี้กัน** "บุษบา วิโรจน์โภคา" ผู้ช่วยกรรมการผู้จัดการใหญ่ บริหารสื่อสารและภาพลักษณ์องค์กร ของธนาคารยูโอบี จะเป็นผู้ให้รายละเอียดครั้งนี้

**ตาบอดเล่นเส้น เป็นหนึ่งโครงการ "กรุณาสัมผัส" เป็นหนึ่งในหลายโครงการ CSR ด้านศิลปะที่ธนาคารยูโอบีได้ดำเนินการ ในตอนที่คิดทำโครงการนี้ เกิดขึ้นภายใต้แนวคิดที่เรามีความเชื่อมั่นมาตลอดว่า "โอกาสในการชื่นชมศิลปะนั้น ควรจะเปิดกว้างสำหรับคนทุกคนอย่างเท่าเทียมกัน"** ดังนั้นเมื่อมองรอบๆ ตัวเรา สิ่งที่ยังเป็นข้อจำกัดที่สามารถรับรู้ได้สำหรับการชื่นชมศิลปะคือ การมองเห็น ทำให้เราคิดว่าเราควรจะทำกิจกรรมอะไรเพื่อเพิ่มโอกาสให้พวกเขาเหล่านั้นบ้าง อันนำไปสู่ความร่วมมือกับพันธมิตรในการทำโครงการนี้

อย่างไรก็ตาม **สิ่งหนึ่งที่เราได้เรียนรู้เมื่อทำโครงการนี้ คือ** คนที่มีสภาพร่างกายเป็นปกติทั่วไป มักจะคิดว่าคนที่มีความบกพร่องทางสายตาจะขาดโอกาส อันเนื่องจากความพิการทางสายตา แต่**จากการที่เราได้ทำงานร่วมกับพวกเขา ทำให้รู้ได้ว่า พวกเขาไม่ได้รู้สึกว่า "ขาด" เขามีความรู้สึกว่า เขาปกติเหมือนคนทั่วไป ยังคงมีความฝัน ยังมีจินตนาการ และสามารถชื่นชมกับสิ่งต่างๆ รอบตัวได้เสมอ** แล้วเราจะช่วยเค้าได้อย่างไร เพื่อให้เค้าเหล่านั้น ก้าวข้ามการเสพงานศิลป์ด้วยการมองเห็นด้วยตา จินตนาการ แรงบันดาลใจจากศิลปะ จะช่วยเพิ่มโอกาสให้กับเด็กเหล่านั้นได้ ด้วยการทำโครงการดีๆ ที่เรียกว่า ตาบอดเล่นเส้น. (ไทยรัฐออนไลน์ ๒๔ เม.ย.๕๙)

**ขนส่ง เตือน อย่าหลงเชื่อผู้แอบอ้าง ขอรับอุปกรณ์ผู้พิการผ่านสื่อออนไลน์**

**ขนส่งทางบก เตือน ปชช.**อย่าหลงเชื่อผู้แอบอ้าง ติดต่อขอรับอุปกรณ์ช่วยเหลือผู้พิการ จากกองทุนเพื่อความปลอดภัยในการใช้รถใช้ถนน ผ่านทางสื่อออนไลน์ ยัน ต้องติดต่อผ่านกรมฯ-ขนส่งจังหวัดทุกแห่งเท่านั้น

**นายณันทพงศ์ เชิดชู รองอธิบดีกรมการขนส่งทางบก เปิดเผยว่า** ตามที่มีผู้แอบอ้างอาสารับดำเนินการแทน เรื่องการขอรับเงินจัดสรรเป็นค่าอุปกรณ์ช่วยเหลือ เพื่อการยังชีพแก่ผู้พิการที่ประสบภัยทางถนน ผ่านทางสื่อสังคมออนไลน์นั้น **กรมการขนส่งทางบก ขอยืนยันว่า ต้องติดต่อผ่านกรมการขนส่งทางบก โดยติดต่อผ่านกองทุนเพื่อความปลอดภัยในการใช้รถใช้ถนน กรมการขนส่งทางบก และที่สำนักงานขนส่งจังหวัดทุกแห่งทั่วประเทศ ตามที่มีการประกาศเชิญชวนในแต่ละช่วงเท่านั้น และขออย่าหลงเชื่อผู้แอบอ้างอาสาให้ความช่วยเหลือ**

หากมีกำหนดการในการเปิดรับคำขอดังกล่าว จะมีการประชาสัมพันธ์ให้ทราบอย่างทั่วถึงต่อไป **โดยสามารถสอบถามข้อมูลรายละเอียดได้ที่ สำนักงานกองทุนเพื่อความปลอดภัยในการใช้รถใช้ถนน กรมการขนส่งทางบก โทรศัพท์ ๐-๒๒๗๑-๘๘๘ ต่อ ๒๕๑๑-๒๕๑๕ หรือ ๐๒- ๒๗๑-๘๗๐๔-๗**


รองอธิบดีกรมการขนส่งทางบก กล่าวเพิ่มเติมว่า **กองทุนเพื่อความปลอดภัยในการใช้รถใช้ถนน กรมการขนส่งทางบก ได้นำเงินรายได้จากการประมูลทะเบียนรถเลขสวยส่วนหนึ่ง มาจัดสรรเป็นค่าอุปกรณ์ช่วยเหลือเพื่อการยังชีพแก่ผู้พิการที่ประสบภัยทางถนน อาทิ** รถเข็น ไม้ค้ำยัน แขน-ขาเทียม รถนั่งสำหรับผู้พิการ และอุปกรณ์อื่นที่คณะอนุกรรมการกำหนด **เพื่อช่วยเหลือผู้พิการอันเนื่องจากการประสบภัยที่เกิดจากการใช้รถใช้ถนน และไม่เคยได้รับความช่วยเหลือจาก กปถ. มาก่อน หรือเคยได้รับการช่วยเหลือมาแล้วไม่น้อยกว่า ๕ ปี ซึ่งดำเนินการอย่างต่อเนื่องมาตั้งแต่ปี ๒๕๕๒ จนถึงปัจจุบัน** ได้นำเงินรายได้จากการประมูลทะเบียนรถเลขสวยช่วยเหลือผู้พิการช่วยเหลือผู้พิการที่ประสบภัยทางถนนไปแล้วเกือบ ๑๘,๐๐๐ ราย ผู้ร่วมประมูลทะเบียนรถเลขสวยจึงถือเป็นผู้มีส่วนร่วมในการทำบุญช่วยเหลือผู้พิการและช่วยเหลือสังคมอีกทางหนึ่งด้วย

ทั้งนี้ กำหนดจัดประมูลทะเบียนรถเลขสวยส่วนกลางเป็นประจำ ทุกเสาร์ อาทิตย์ที่สองและสี่ของเดือน และส่วนภูมิภาคจัดประมูลตามกำหนดการประมูลของแต่ละจังหวัด **ผู้สนใจเข้าร่วมประมูลทะเบียนรถเลขสวย ศึกษารายละเอียดที่** <http://www.tabienrod.com> หรือสอบถามข้อมูลเพิ่มเติมได้ที่ สำนักงานกองทุนเพื่อความปลอดภัยในการใช้รถใช้ถนน กรมการขนส่งทางบก หรือ Call Center ๑๕๘๔ (ไทยรัฐออนไลน์/มูลนิธิพัฒนาคนพิการไทย ๒๒ เม.ย.๕๙)

**สมิติเวชรวมพลังนำความรู้และอาชีพสู่เพื่อนผู้พิการเพราะเชื่อว่าเราทำได้พวกเขาก็ทำได้**

**คณะผู้บริหารและพนักงาน เยี่ยมชมโครงการ Empower Disable ด้วยการไปแบ่งปันความสุขและทำกิจกรรมร่วมกับกลุ่มผู้พิการ อาทิ** ให้ความรู้เรื่องสุขอนามัยในชีวิตประจำวัน เล่านิทานให้น้องๆฟัง และร่วมรับประทานอาหารกลางวัน พร้อมกันนี้ ทางกลุ่มผู้พิการยังได้สาธิตการเย็บเปลเคลื่อนย้ายผู้ป่วย การพับเสื้อ และการแสดงน่ารักๆ ซึ่งทำให้เรารู้สึกว่าพวกเขาทำอะไรได้ ไม่แตกต่างจากพวกเรา ณ ศูนย์นวัตกรรมเพื่อคนพิการทางสติปัญญา  
 **โครงการ Empower Disable เป็นโครงการต่อเนื่องที่ รพ. สมิติเวช ได้เข้าร่วมในโครงการ เพิ่มโอกาสการมีอาชีพและมีงานทำของคนพิการภายใต้การปฎิบัติตาม ตามมาตรา ๓๕ แห่ง พรบ. ส่งเสริมและพัฒนาคุณภาพชีวิตคนพิการ** ด้วยการสนับสนุนเงินเพื่อนำไปซื้อเครื่องจักรในการทำธุรกิจ และ ประสานสิทธิ์บรรเทาทุกข์ (การส่งคนพิการไปตามบ้านเพื่อให้ความรู้ถึงสิทธิประโยชน์ต่างๆ ของผู้พิการและผู้ป่วยสูงอายุติดเตียง ) ซึ่งสามารถนำไปสร้างอาชีพเพื่อเลี้ยงดูครอบครัวและมีความรู้เพื่อรักษาสิทธิ์ของตัวเองเพื่อการอยู่ในสังคมได้อย่างมีความสุข(ryt๙.comออนไลน์ ๒๘ เม.ย.๕๙)

**ภาษามือ..เปิดโลกเงียบ…สู่โลกกว้าง**

****

**ได้รับเชิญ**

**To be invited**

**เปิดหาดให้คนพิการเข้าใช้บริการ**

**** **ออสเตรเลีย-ชายหาดแห่งหนึ่ง ในรัฐควีนส์แลนด์ ประเทศออสเตรเลีย ได้พยายามอำนวยความสะดวก แก่บรรดาผู้พิการให้สามารถสัมผัสน้ำทะเลได้ บริเวณชายหาด Burleigh Heads บนชายฝั่งโกลด์โคสต์** หนึ่งในแหล่งท่องเที่ยวยอดนิยมของออสเตรเลีย ได้เปิดโอกาสให้ บรรดาผู้พิการที่นั่งรถเข็น สามารถสนุกกับแสงแดด ผืนทราย และคลื่นที่ซัดฝั่งได้ **ไม่ต่างจากคนทั่วไปด้วยการปูพื้นลาดชั่วคราวสำหรับเข็นรถเข็น จากหาดลงสู่ทะเลโดยเฉพาะรวมถึงออกแบบรถเข็นแบบพิเศษที่ช่วยให้ผู้พิการสามารถลงสัมผัสน้ำทะเลได้**  
 **มูซัฟฟาร์ ดีน วัย ๑๕ ปี ผู้ที่ได้สัมผัสถึงคลื่นทะเลเป็นครั้งแรก** เมื่อเขาถูกเข็นลงไปในน้ำทะเล ด้วยเก้าอี้รถเข็น ที่้ถูกออกแบบมาเป็นพิเศษเพื่อทนต่อคลื่นที่ซัดฝั่ง **เขากล่าวว่า** ปกติแล้ว เขาจะต้องนั่งอยู่บนฝั่งและดูพี่สาวและน้องสาวของเขาเล่นน้ำทะเลและประสบการณ์ครั้งนี้เป็นประสบการณ์ที่พิเศษมากสำหรับเขา  
 ขณะนี้ **ประชาชนหลายพันคนได้ลงชื่อในฏีกาเรียกร้องให้สภาเมืองโกลด์โคสต์ สร้างชายหาดที่เก้าอี้รถเข็นสามารถเข้าถึงได้อย่างถาวรขึ้นมา เพื่อเป็นสถานที่เฉพาะให้แก่ผู้พิการ** ในการสัมผัสทรายและน้ำทะเล ซึ่งทางสภา กำลังพิจารณาข้อเรียกร้องนี้ แต่จะต้องประเมินราคาค่าใช้จ่ายเสียก่อน

(krobkruakao.comออนไลน์/มูลนิธิพัฒนาคนพิการไทย ๒ พ.ค.๕๙)

**ตุรกีออกแบบ “แว่นตาเมาส์” สำหรับคนพิการ**



**นักออกแบบชาวตุรกีโชว์ผลงาน GlassOuse แว่นตาที่ทำหน้าที่แทนเมาส์ สำหรับให้คนพิการสวมเพื่อใช้การเคลื่อนที่ของศีรษะเป็นตัวควบคุมการสั่งงานต่างๆบนหน้าจอคอมพิวเตอร์แทน โดยการทำงานของแว่น GlassOuse นั้นจะเชื่อมต่อกับคอมพิวเตอร์ผ่านบลูทูธ และมีสายสอดเข้าไปในปากสำหรับใช้ในการคลิกเลือกคำสั่งที่ต้องการ** นอกจากนั้น ภายในแว่นยังมีเซ็นเซอร์จับการเคลื่อนที่ของศีรษะ และนำมาเป็นตัวกำหนดการเคลื่อนที่ของเคอร์เซอร์บนหน้าจอและเมื่อถึงตำแหน่งที่ต้องการก็เพียงกัดสายที่สอดเข้ามาในปากเท่านั้น

**Mehmet Nemo ผู้ออกแบบแว่นตาดังกล่าว เผยว่า** ปุ่มที่สอดเข้าไปในปากนั้นได้รับการทดสอบแล้วกว่า ๕๐,๐๐๐ ครั้ง ว่า สามารถรองรับแรงกดได้ถึง ๓ ตัน และยังมีสารต่อต้านแบคทีเรียด้วย ส่วนในด้านพลังงานนั้นตัวแว่นต้องชาร์จไฟ ซึ่ง**ผู้ออกแบบระบุว่า** ในการชาร์จไฟหนึ่งครั้งสามารถใช้งานได้นาน ๑๕ ชั่วโมงเลยทีเดียว **ส่วนแรงบันดาลใจที่ทำให้เขาพัฒนาแว่นดังกล่าวขึ้นนั้น เป็นเพราะเพื่อนของเขาได้รับอุบัติเหตุจากการดำน้ำทำให้กลายเป็นคนพิการ เขาจึงพัฒนาแว่นนี้ขึ้นมา และตั้งแคมเปญใน Indiegogo เพื่อผลักดันให้แว่นดังกล่าวได้รับเงินสนับสนุนในการผลิต** โดยเขาตั้งราคาไว้ที่ ๑๔๙ เหรียญสหรัฐ หรือประมาณ ๕,๒๐๖ บาทเท่านั้น กลุ่มคนพิการอาจไม่ใช่กลุ่มเป้าหมายที่ใหญ่มากนักของบริษัทเทคโนโลยี ดังนั้น การได้เห็นอุปกรณ์ หรือสิ่งประดิษฐ์ที่พัฒนาขึ้นมาเพื่อคนพิการเราจึงมักได้เห็นแรงบันดาลใจดีๆ ที่ซ่อนอยู่เบื้องหลังแทบทุกครั้ง  (ASTVผู้จัดการออนไลน์ ๔ พ.ค.๕๙)

**WHO จ่อบรรจุเสพติดสื่อออนไลน์เป็นปัญหาทางจิตเวช**

 **นพ.ยงยุทธ วงศ์ภิรมย์ศานติ์ หัวหน้ากลุ่มที่ปรึกษา กรมสุขภาพจิต กล่าวว่า** ขณะนี้พบว่าประชากรในวัยทำงานมีปัญหาสุขภาพจิตมากขึ้น โดยมีสาเหตุมาจากภัยแล้ง ความเครียดจากหนี้สิน และความรัก ซึ่งอาการที่พบอันดับ ๑ คือวิตกกังวล ซึมเศร้า รองลงมาคือปัญหาติดเครื่องดื่มแอลกอฮอล์ สูบบุหรี่จัดทำให้มีปัญหาทะเลาะวิวาทในสถานประกอบการ นอกจากนี้ **ยังพบเทรนด์ใหม่มีการเสพติดการพนันออนไลน์ เสพติดโซเชียลมีเดีย หรือโรคเสพติดพฤติกรรม ซึ่งเป็นผลมาจากความเครียดในการทำงานแต่หาทาง ออกไม่ได้**

นพ.ยงยุทธกล่าวต่อไปว่า **วิธีการสังเกตว่ามีปัญหาเสพติดสื่อหรือไม่นั้นดูจากการใช้สื่อออนไลน์ หากใช้ติดต่อกันนาน ๓ ชั่วโมง โดย ไม่หยุดพัก ถือเป็นอาการเริ่มต้น แต่ถ้าจะดูว่าเป็นโรคเสพติดหรือไม่นั้นดูจากการสูญเสียการทำหน้าที่ เช่น** ไม่รับผิดชอบต่องาน ไม่ไปทำงาน หรือพ่อ แม่ ไม่ทำหน้าที่ในการดูแลบุตร

อย่างไรก็ตาม เรื่องการเสพติดสื่อออนไลน์ถือเป็นปัญหามาก โดยเฉพาะในส่วนของไทยมักใช้ไปเพื่อความบันเทิง ดังนั้น **องค์การอนามัยโลก (WHO) เตรียมที่จะบรรจุเรื่องของการเสพติดสื่อออนไลน์ให้เป็น ๑ ในคำวินิจฉัยทางจิตเวช คาดว่าจะประกาศอยู่ในระบบการวินิจฉัยใหม่ที่เป็นเกณฑ์ให้แต่ละประเทศใช้ได้ภายใน ๑-๒ ปีนี้** และหลังองค์การอนามัยโลกประกาศใช้แล้วกรมสุขภาพจิตก็จะมีการสำรวจปัญหาสุขภาพจิตแรงงานไทยอีกครั้ง เพื่อระบุความรุนแรงโรคการเสพติดพฤติกรรมว่าอยู่ในระดับใด. (ไทยรัฐออนไลน์ ๒๙ เม.ย.๕๙)

**กกต.ยังเปิดยื่นขอเปิดสถานที่ออกเสียงคนพิการ**

 **สำนักงานคณะกรรมการการเลือกตั้ง หรือ กกต. ยังคงเปิดให้องค์กร สมาคม หรือหน่วยงานที่เกี่ยวกับคนพิการหรือทุพพลภาพ หรือผู้สูงอายุในจังหวัด ยื่นคำขอลงทะเบียนที่สำนักงานคณะกรรมการการเลือกตั้งประจำจังหวัดต่อเนื่อง เพื่อพิจารณาเปิดสถานที่ออกเสียงสำหรับคนพิการหรือทุพพลภาพ หรือผู้สูงอายุ ในเขตจังหวัด** **ทั้งนี้ เปิดให้ลงทะเบียนตั้งแต่วันนี้ ๑ พฤษภาคม - ๗ มิถุนายน ๒๕๕๙** ซึ่งหากมีผู้ลงทะเบียนครบ ๑๐๐ คน ผู้อำนวยการ กกต.ประจำจังหวัด จะประกาศกำหนดสถานที่ลงทะเบียนออกเสียงสำหรับคนพิการ หรือทุพพลภาพ หรือผู้สูงอายุ และแนวทางในการกำหนดที่ออกเสียงจะประสานกับองค์กรเหล่านั้น ว่าที่ใดเหมาะสม จากนั้น เมื่อกำหนดสถานที่ออกเสียงแล้ว ผู้อำนวยการ กกต. ประจำจังหวัด จะประกาศรับลงทะเบียนสำหรับคนพิการ หรือทุพพลภาพ หรือผู้สูงอายุ เป็นการทั่วไป โดยจะเปิดรับลงทะเบียนไปจนถึงวันที่ ๗ กรกฎาคม นี้ (news.sanook.comออนไลน์/มูลนิธิพัฒนาคนพิการไทย ๘ พ.ค.๕๙)

**ทนาย “หนุ่มพิการ” งัดหลักฐานเด็ดเอาผิด ๖ โจ๋ ฆ่าโดยไตร่ตรอง ด้านแม่ไหว้ทั้งน้ำตาขอความเป็นธรรมให้ลูก**



MGR Online – **แม่-ทนายหนุ่มพิการ มอบหลักฐานภาพวงจรปิดให้ตำรวจ สน.โชคชัย เอาผิด ๒ แฟนโจ๋พฤติกรรมยุยงให้ฆ่า-ข่มขู่ญาติผู้ตายที่ รพ.** ส่วน ๖ ผู้ต้องหาในข้อหาพยายามฆ่าผู้อื่นโดยไตร่ตรอง เหตุโทรศัพท์ตามพวกและมีการเตรียมอาวุธมีด หากยังไม่แจ้งข้อหาจ่อชงเรื่องกองปราบฯ ต่อ ฝากขอโทษตำรวจน้ำดี ขณะที่แม่กล่าวทั้งน้ำตาขอความเป็นธรรมให้ลูก  
 เมื่อวันที่ (๙ พ.ค.) เมื่อเวลา ๑๐.๐๐ น. **ที่ สน.โชคชัย นายอนันตชัย ไชยเดช ทนายความของญาตินายสมเกียรติ ศรีจันทร์ ชายพิการ อายุ ๓๖ ปี ผู้พิการที่เสียชีวิต พร้อมด้วยนางทองคำ ศรีจันทร์ อายุ ๖๔ ปี มารดาของนายสมเกียรติ และนายเมธัส ผลประเสริฐ หลาชนาย เดินทางเข้าแจ้งความต่อ พ.ต.ท.อลงกรณ์ ศิริสงคราม รอง ผกก. (สอบสวน) เพื่อแจ้งข้อหาเพิ่ม**ต่อ น.ส.ณัฐณิชา ฤทธิ์ล้ำเลิศ อายุ ๑๙ ปี ในข้อหาข่มขู่ พร้อมทั้งนำพยานหลักฐานเป็นภาพถ่ายจากกล้องวงจรปิดมามอบให้พนักงานสอบสวน

**นายอนันตชัย กล่าวว่า** ในวันนี้เดินทางมาเพื่อนำพยานหลักฐานมายืนยันให้การเอาผิดต่อกลุ่มผู้ต้องหาทั้งหมดในข้อหาพยายามฆ่าผู้อื่นโดยไตร่ตรองไว้ก่อน รวมถึงแจ้งข้อหาข่มขู่ต่อ น.ส.ณัฐณิชา เนื่องจาก**ภาพที่กล้องวงจรปิดสามารถจับภาพได้ว่า น.ส.ณัฐณิชา และ น.ส.เฟิร์น (ขอสสงวนชื่อ-สกุล) มีการพูดยุยงส่งเสริมให้กลุ่มผู้ต้องหารุมทำร้ายนายสมเกียรติ** อีกทั้งในวันเกิดเหตุ น.ส.ณัฐณิชา และ น.ส.เฟิร์นได้เดินทางไปข่มขู่ ด่าทอ พูดจาหยาบคายกับทางญาตินายสมเกียรติที่โรงพยาบาลด้วย

ส่วน**การตั้งข้อหาต่อ น.ส.เฟิร์นหรือไม่นั้น อยู่ในฐานะพยานในที่เกิดเหตุ ให้อยู่ในดุลพินิจของพนักงานสอบสวนว่าเข้าข่ายการกระทำความผิดหรือไม่** อย่างไรก็ตาม ตนเชื่อว่าผู้ต้องหาในคดีดังกล่าวมีทั้งหมด ๘ ราย ทั้งนี้จะต้องให้ทางเจ้าหน้าที่ตำรวจดำเนินการ

**นายอนันตชัยกล่าวว่า ตนยังได้ลำดับภาพถึงพฤติกรรมของกลุ่มผู้ต้องหาจากกล้องวงจรปิด พบว่ากลุ่มผู้ต้องหาได้โทรศัพท์เรียกพวก และมีการเตรียมอาวุธมีดมาจากที่อื่น ซึ่งมีเวลากว่า ๑๑ นาทีในการไตร่ตรอง** ดังนั้นจึงสามารถตั้งข้อหาฆ่าผู้อื่นโดยไตร่ตรองไว้ก่อนได้ อย่างไรก็ตาม ตนยังคงเชื่อมั่นในการทำงานเจ้าหน้าที่ตำรวจ สน.โชคชัยหากยังไม่มีการดำเนินการแจ้งข้อหาก็จะดำเนินการทำเรื่องส่งไปยังกองบังคับการปราบปรามต่อไป  
 **เนื่องจากข่าวดังกล่าวทำให้เจ้าหน้าที่ตำรวจถูกวิพากษ์วิจารณ์อย่างหนัก ตนอย่างขอโทษจากใจที่ทำให้ตำรวจดีๆ หลายคนจะต้องมาพบเหตุการณ์ดังกล่าว** อย่างไรก็ตาม ตนเชื่อว่าตำรวจดีๆ ก็ยังคงมีอย่างแน่นอน และตนไม่ได้มีเจตนาที่จะกลั่นแกล้ง แต่ดำเนินการตามพยานหลักฐานที่ปรากฏเท่านั้น

**ด้านนายเมธัสกล่าวว่า** ตนยืนยันว่าจะเอาผิดต่อผู้ต้องหาและผู้ที่เกี่ยวข้องทั้งหมดเพื่อให้ความเป็นธรรมแก่ผู้เสียชีวิต และยืนยันว่าจะไม่มีการฌาปนกิจศพนายสมเกียรติจนกว่าจะคดีจะสิ้นสุด และกล่าวขอบคุณสื่อมวลชน ตำรวจ และสังคมที่ให้ความสนใจ

**ด้านนางทองคำกล่าวทั้งน้ำตาว่า** ตนอยากให้ลูกได้รับความเป็นธรรม เหตุใดคนพิการคนเดียวถึงต้องทำกันขณะนี้พร้อมทั้งยกมือไหว้  
 **ด้าน พ.ต.ท.อลงกรณ์กล่าวว่า** สำหรับกรณี น.ส.เฟิร์นนั้น จากการตรวจพบว่า น.ส.เฟิร์นได้อยู่ในที่เกิดเหตุจริง แต่ยังไม่มีพยานยืนยันว่า น.ส.เฟิร์นได้มีส่วนเกี่ยวข้องกับการก่อเหตุดังกล่าว อย่างไรก็ตาม ทางเจ้าหน้าที่ตำรวจได้รับเรื่องไว้ก่อนที่จะนำเรียนผู้บังคับบัญชาและดำเนินการต่อไป  
 ทั้งนี้ **พ.ต.ท.อลงกรณ์ เป็นตัวแทนรับหนังสือขอความเป็นธรรม จากนางทองคำ ศรีจันทร์ มารดาของ นายสมเกียรติ ศรีจันทร์ หนุ่มพิการที่ถูกวัยรุ่นรุมทำร้ายจนเสียชีวิต พร้อมกล่าวต่อว่า** เตรียมทำการสอบปากคำ พยาน รวม ๔ ปาก คดีนี้ มีการทำงานในรูปแบบของคณะทำงาน โดยมี พ.ต.อ. ทวีรัชต์ ศรีธวัขพงศ์ รอง ผบก. น. ๔ เป็นหัวหน้าคณะพนักงานสอบสวน พร้อมส่ง ผกก.อีก ๒ นาย ใน บกน. ๔ มาร่วมสอบสวน และคณะทำงานของสน. โชคชัย โดยมี พ.ต.อ. ชัยรพ จุณณวัฒน์ ผกก. สน. โชคชัย และตนร่วมสอบสวนด้วย ส่วน คดีนี้ กลุ่มผู้ต้องหา ยังไม่ได้รับการประกันตัว ส่วนสำนวนคดี ก็จะเร่งรัดให้เสร็จโดยเร็ว คาดว่า จะสรุปสำนวนให้แล้วเสร็จในการฝากขังผัดที่ ๔ (ASTVผู้จัดการออนไลน์ ๙ พ.ค.๕๙)

**ชาวเน็ตร่วมใจ ติดแฮชแท็ก #ลูกตำรวจแล้วไง จี้คดีฆ่าคนพิการ**

**ชาวเน็ตถ่ายภาพถือป้ายข้อความ พร้อมติดแฮชแท็ก #ลูกตำรวจแล้วไง จี้คดีโจ๋รุมฆ่าชายพิการเสียชีวิตคืบหน้า**

จากกรณี ๖ โจ๋โหด รุมทำร้ายร่างกาย นายสมเกียรติ ศรีจันทร์ ชายพิการขาขวาลีบ วัย ๓๖ ปี ก่อนใช้มีดแทงคอและเสียชีวิตในเวลาต่อมา จนสร้างความตกใจให้กับสังคมเป็นอย่างมากถึงความโหดเหี้ยมและป่าเถื่อน

**ล่าสุด ชาวเน็ตได้ร่วมใจกัน ผุดแฮชแทก “ลูกตำรวจแล้วไง” พร้อมชูป้าย ซึ่งระบุข้อความว่า “คนพิการถูกทำร้าย คนดีๆ ทำอะไรอยู่? #ลูกตำรวจแล้วไง”** แชร์กันอย่างกว้างขวางในโลกออนไลน์ หวังกระตุ้นให้เจ้าหน้าที่ตำรวจปฏิบัติงานอย่างซื่อตรง ยุติธรรม ไม่ปกป้องพวกพ้อง แม้จะเป็นลูกหลานของตน

**โดยผู้ใช้งานเฟซบุ๊ก ธกร อำพันธ์เปรม ผู้รณรงค์แก้กฎหมายฆ่าข่มขืนในคดีน้องแก้ม ได้โพสต์ข้อความเชิญชวนให้ชาวโซเชียลร่วมกันทำป้ายข้อความว่า** คนพิการถูกทำร้าย คนดีๆ ทำอะไรอยู่? #ลูกตำรวจแล้วไง ซึ่งเขาได้ออกไปยืนถือป้ายนี้ที่ BTS สถานีอ่อนนุช

**ภาษาไทยไม่แตกฉาน ดูกันที่เจตนาสิครับ “ลูกตำรวจแล้วไง”**  ที่เขาถามหาความชอบธรรม เพราะผู้กระทำความผิด หนึ่งในกลุ่มประกาศว่า “โทรเรียกมาเลย พ่อกูนี่แหละเป็นตำรวจ” สังคมจึงทวงถามความชอบธรรมว่า #ลูกตำรวจแล้วไง ทำผิดก็รับผิดตามกฎหมายได้เท่ากันกับทุกคน สตีฟ วิน หรือ ธกร อำพันธ์เปรม ขอบคุณครับ ขอบคุณสำหรับทุกสิ่งที่คุณได้ทำเพื่อสังคม

**จากนั้น แฮชแท็ก #ลูกตำรวจแล้วไง  ได้กลายเป็นกระแสฮือฮา ชาวเน็ตร่วมใจกันทำตามจำนวนมาก มีเฟซบุ๊กอีกหลายราย ถือป้ายและติดแฮชแท็กดังกล่าวกันอย่างล้นหลาม จนกลายเป็นการรณรงค์ที่น่าจับตามองในขณะนี้** (news.mthai.comออนไลน์ ๙ พ.ค.๕๙)

**นี่อาจเป็นอีกหนึ่งวิธีการช่วยเหลือผู้พิการทางร่างกายในโลกอนาคต?**

**จะพาไปดูการใช้วิทยาศาสตร์ทางการแพทย์มาหาทางช่วยเหลือผู้พิการทางร่างกาย** โดยก่อนนี้อาจเคยได้ยินการใช้ Stentrode ขนาด ๓ มิลลิเมตร นั่นคือ ขดลวดขนาดเท่าคลิปหนีบกระดาษ ที่จะทำหน้าที่เป็นอิเล็กโทรด หรือเป็นตัวนำไฟฟ้าคล้ายขั้วแบตเตอรี่ ซึ่งจะถูกส่งเข้าไปในสมอง โดย Stentrode จะอยู่เหนือเปลือกสมองใหญ่ หรือ Motor Cortex ซึ่งจะเข้าไปมีส่วนช่วยในการควบคุมสมองส่วนสั่งการ **ดังนั้นความคาดหวังทางการแพทย์คือหากผู้ป่วยมีการ "คิด" ผ่านสมองเพื่อสั่งการให้มีการเคลื่อนไหวก็จะมีการส่งสัญญาณที่ถูกขยายเข้าไปยังผนังเส้นโลหิตที่ใกล้สมองไปยังประสาทและแปลคำสั่งที่ใช้ในการควบคุมร่างกายออกสู่ภายนอก** ซึ่งในส่วนด้านนอก แพทย์ใช้อุปกรณ์ที่จะช่วยในการพยุงขามาเป็นตัวเสริมในการเดินและทรงตัว

**ทั้งนี้ยังเป็นการทดลองและยังไม่ได้นำมาใช้จริงกับคนไข้ โดยการทดลองนี้ในออสเตรเลีย คาดว่าจะถูกนำมาทดลองใช้จริงกับผู้ป่วยในปี ๒๐๑๗** ซึ่งหากประสบความสำเร็จนี่อาจเป็นอีกหนึ่งก้าวสำคัญจะช่วยรักษาผู้ป่วย โดยไม่ต้องใช้การผ่าตัดสมอง (ประชาชาติธุรกิจออนไลน์/มูลนิธิพัฒนาคนพิการไทย ๙ พ.ค.๕๙)

**ขู่ตัดโควตาสลากผู้พิการตัวปลอม**

**** **พลโทอภิรัชต์ คงสมพงษ์ ประธานคณะกรรมการสำนักงานสลากกินแบ่งรัฐบาล ยืนยันว่า ไม่เคยตัดโควตาสลากสำหรับผู้พิการ** แม้ผู้ค้าสลากจากในองค์กร มูลนิธิผู้พิการ เรียกร้องให้สำนักงานสลากฯ ยกเลิกการตัดโควตาสลากผู้พิการและกฎระเบียบต่างๆสำหรับการต่อสัญญาผู้ค้ารอบใหม่ในวันที่๑๘-๒๗พฤษภาคมนี้   
 **แต่การเพิ่มกฎข้อบังคับในการต่อสัญญารอบใหม่ เพื่อจัดระเบียบใหม่ และคัดกรองให้ผู้ค้าตัวจริงได้รับสลากฯ มากที่สุด โดยจะต้องยื่นบัญชีงบดุล เพื่อดูรายได้ขององค์กร มูลนิธิ ต้องแสดงบัญชีรายชื่อของสมาชิก เพราะพบว่า บางองค์กร ผู้พิการเสียชีวิตไปแล้ว  แต่ยังมีรายชื่อได้รับการจัดสรรสลาก** /รวมทั้งต้องนำรายได้จากการจำหน่ายสลาก ไปทำกิจกรรมเพื่อสังคมให้เป็นไปตามวัตถุประสงค์ในการดูแลสังคมและผู้พิการในองค์กรด้วย   
 หลังพบว่า **องค์กร มูลนิธิ เพื่อผู้พิการ ที่ได้รับสลากทั้งหมด ๙๕ แห่ง กว่าครึ่งหนึ่งนำสลากไปขายต่อ และบางองค์กรมีสมาชิกเป็นผู้พิการคนเดียวเท่านั้น**  นอกจากนี้ ยังพบว่าในอดีตเคยมีนักการเมืองอยู่เบื้องหลังในการจัดตั้ง เมื่อได้รับสลากไป ก็นำเงินเข้ากระเป๋าตัวเองถือเป็นการเอาเปรียบผู้พิการตัวจริงซึ่งจะต้องตัดโควตาทิ้งเพื่อความเป็นธรรมแก่ผู้ค้าสลากทุกราย **พลโทอภิรัชต์ ย้ำว่า สำนักงานสลากฯ พร้อมผ่อนผันสำหรับองค์กร มูลนิธิที่ไม่สามารถปฏิบัติตามกฎระเบียบ แต่ต้องชี้แจงเหตุผลได้ โดยให้เวลา ๒-๓ ปี ในการจัดระเบียบองค์กรใหม่** (ไทยรัฐออนไลน์ ๑๐ พ.ค.๕๙)

**Uber เปิดบริการ UberWAV ในลอนดอนสำหรับผู้พิการโดยเฉพาะ**

**** หลังจากที่ Uber เปิดให้บริการต่างๆอย่าง “UberCHOPPER” ซึ่งเป็นบริการให้เช่าเฮลิคอปเตอร์ หรือ “UberYACHT” ซึ่งเป็นบริการให้เช่าเรือยอร์ชสุดหรูไปแล้ว คราวนี้ **Uber ก็ได้เปิดให้บริการรูปแบบใหม่ในกรุงลอนดอน ประเทศอังกฤษ นั่นคือบริการรถยนต์สำหรับผู้ทุพพลภาพหรือผู้พิการโดยเฉพาะ โดยใช้ชื่อว่า “UberWAV”**

  ซึ่ง**ตัวอักษร WAV ของ UberWAV นั้นย่อมาจาก “Wheelchair Accessible Vehicles” ซึ่งเป็นรถที่มาพร้อมด้วยอุปกรณ์อำนวยความสะดวกให้กับผู้พิการ** อย่างลิฟต์ทางลาดที่ใช้สำหรับเคลื่อนรถวีลแชร์เมื่อลงจากรถ และยังมีอุปกรณ์ช่วยยึดรถวีลแชร์เพื่อความปลอดภัยขณะโดยสาร **ทำให้ผู้พิการที่นั่งรถวีลแชร์สามารถเดินทางไปตามที่ต่างๆได้เหมือนคนทั่วไป แต่ UberWAV หนึ่งคัน สามารถบรรจุผู้โดยสารได้เพียงคนเดียวเท่านั้น**

ซึ่งทาง **Uber ระบุว่า ทางบริษัทได้ร่วมมือกับองค์กรการกุศลต่างๆอย่าง “Whizz-Kidz” หรือ “Transport for All” ในการพัฒนาฟังก์ชั่นใหม่นี้** ซึ่งต้องใช้เวลาพัฒนาถึง ๑๘ เดือน และทุ่มเงินลงทุนไปกว่า ๑ ล้านปอนด์ หรือ ประมาณ ๕๐ ล้านบาทเลยทีเดียว

แต่**ขณะนี้ทางบริษัทมีรถให้บริการเพียง ๕๕ คัน ซึ่งกำลังอยู่ระหว่างขยายให้มีรถให้บริการ ๑๐๐ คันขึ้นไปในอีกไม่กี่เดือนข้างหน้า โดยที่ช่วงสัปดาห์แรกของการให้บริการใหม่นี้ Uber จะให้ผู้โดยสารรอไม่เกิน ๒๕ นาที** ในพื้นที่ เขต๑-๒ ของเมือง และในเขต ๓-๔ที่กำหนดไว้ ผู้โดยสารจะรอไม่เกิน ๔๐ นาที ซึ่งผู้ใช้สามารถเลือกเรียกใช้บริการดังกล่าวได้ผ่านแอปพลิเคชั่น Uber  ซึ่งมีราคาเทียบเท่ากับ UberX ทั่วไปนั่นเอง (beartai.comออนไลน์ไทย ๑๑ พ.ค.๕๙)

**มิตรภาพซึ้ง ๆ ระหว่างชายตาบอดและชายไร้แขน**

**มิตรภาพของชายชาวจีน คนหนึ่งไร้แขนกับอีกคนตามองไม่เห็น แต่รวมกันทำภารกิจที่ยิ่งใหญ่ปลูกต้นไม้ให้กับชุมชน**

**Jia Haixia เกิดมาตาบอดข้างหนึ่งและเสียตาอีกข้างหนึ่งจากอุบัติเหตุเมื่อ ๑๖ ปีก่อน ส่วน Jia Wenqi เสียแขนทั้งสองข้างตั้งแต่ยังเล็กเนื่องจากอุบัติเหตุ** ใครจะคิดว่าชายผู้ไม่สมบูรณ์พร้อมทั้งสองคนจะจับมือกัน ทำสิ่งที่ยิ่งใหญ่และน่ายกย่อง **อย่างการปลูกต้นไม้ให้กับชุมชน ในปี ๒๐๐๒ ทั้งคู่ตัดสินใจเช่าพื้นที่ราว ๆ ๘ เอเคอร์ จากภาครัฐ เพื่อปลูกต้นไม้**ที่บริเวณหมู่บ้าน Yeli ทางตะวันออกเฉียงเหนือของจีน ซึ่งเดิมเป็นพื้นที่แห้งแล้ง เสี่ยงต่อการถูกน้ำท่วม **ทุกวันชายไร้แขนจะแบกชายตาบอดไว้บนหลัง ก่อนเดินทางข้ามแม่น้ำ ไปยังบริเวณที่พวกเขา ปลูกต้นไม้ แม้ไม่มีเงินมากพอจะซื้อต้นอ่อนมาปลูก พวกเขาก็ไม่ย่อท้อ** ช่วยกันปีนต้นไม้ขึ้นไปตัดกิ่งก้านดี ๆ มาปลูก พร้อมกับหมั่นรดน้ำไม่ขาด แม้จะฟังดูเป็นเรื่องยากและใหญ่เกินตัว แต่ทั้งคู่ก็ทำสำเร็จ เพราะพวกเขาทุ่มเทแรงกายแรง ใจทั้งหมดที่มีให้กับภารกิจครั้งนี้

**ตลอดระยะเวลา ๑๓ ปี พวกเขาเปลี่ยนพื้นที่แห้งแล้งในอดีต ให้กลายมาเป็นพื้นที่สีเขียวชอุ่ม ด้วยการปลูกต้นไม้ไป แล้วมากกว่า ๑๐,๐๐๐ ต้น** พวกเขาบอกว่า ช่วงเวลาที่ปลูกต้นไม้ไม่เคยมีสักครั้งที่พวกเขารู้สึกว่าตัวเองเป็นคนพิการ เพราะพวกเขาต่างเติมเต็มซึ่งกันและกัน เหมือนคำพูดที่ชายตาบอดกล่าวถึงเพื่อนแท้ของเขาไว้ว่า "ผมเป็นมือของเขาส่วนเขาเป็นดวงตาของผม" (krobkruakao.comออนไลน์ ๐๙ พ.ค.๕๙)

**พ่นยาฆ่ายุงโดนเด็กออทิสติก**

 **นักวิทยาศาสตร์อเมริกันระบุว่า การใช้เครื่องบินพ่นยาฆ่ายุง อาจจะเป็นโทษแก่เด็ก ทำให้ล่อแหลมกับการเป็นออทิสติก ซ้ำยังถ่วงการพัฒนาเติบโตของเด็กไว้ด้วย นักวิจัยได้ระบุว่า** การพ่นยาฆ่ายุงที่ทำกันอยู่ในบริเวณที่เป็นหนองบึงแห่งหนึ่งในกรุงนิวยอร์กนั้น เพื่อกำจัดยุงซึ่งเป็นพาหะของโรคไข้สมองอักเสบตะวันออก ซึ่งทำให้เจ็บป่วยด้วยโรคสมองและไขสันหลังอักเสบได้

**นักวิทยาศาสตร์ได้พบว่า การใช้เครื่องบินพ่นยาซึ่งทำมาตั้งแต่ฤดูร้อน พ.ศ.๒๕๔๖ ได้มีผลทำให้เด็กเล็กที่โดนถูกละอองยา เสี่ยงกับการที่จะเป็นเด็กออทิสติกมากขึ้น ถึงร้อยละ ๒๕ รวมทั้งการพัฒนาตามธรรมชาติ ก็จะถูกถ่วงให้ล่าช้าไปด้วย** นักวิทยาศาสตร์สตีเฟน ฮิก ของมหาวิทยาลัยเพนซิลเวเนีย กล่าวว่า การศึกษาแสดงให้เห็นว่า ยาฆ่าแมลงอาจจะทำให้เด็กต้องเสี่ยงสูงที่จะเป็นเด็กออทิสติก หรือไปถ่วงการพัฒนาให้ช้าลง. (ไทยรัฐออนไลน์ ๐๙ พ.ค.๕๙)

**“ตาบอดกลางคืน” โรคกรรมพันธุ์-ขาดวิตามินเอ**

 **หมอชี้ตาบอดกลางคืน เกิดจากกรรมพันธุ์ ทำการมองเห็นกลางคืนแย่ลงตั้งแต่อายุ ๒๐ เผย ขาดวิตามินเอทำบอดกลางคืนได้เช่นกัน** **นพ.ไพศาล ร่วมวิบูลย์สุข ประธานราชวิทยาลัยจักษุแพทย์แห่งประเทศไทย กล่าวถึงอาการตาบอดกลางคืน ว่า เนื่องจากจอตาของคนเราจะมีเซลล์อยู่สองชนิดคือ Rod cells รับแสงในเวลากลางคืน และ Cone cells รับแสงในเวลากลางวัน ซึ่งหาก Rod cells เสียหายก็จะมีอาการตาบอดกลางคืนได้** ปกติคนเราจะมองเห็นไม่ได้ดีนักในเวลากลางคืนอยู่แล้ว แต่ผู้ป่วยกลุ่มนี้จะมีอาการมองเห็นภาพในเวลากลางคืนได้แย่กว่าคนปกติทั่วไป ส่วนใหญ่เกิดจากกรรมพันธุ์ คือ ถูกกำหนดมาตั้งแต่ตั้งครรภ์ ผู้ป่วยจะมีการมองเห็นในเวลากลางคืนที่แย่ลงเรื่อย ๆ เริ่มตั้งแต่อายุ ๒๐ - ๔๐ ปีทั้งนี้การมองเห็นระดับต่ำสุดของแต่ละคนอาจแตกต่างกันบอกไม่ได้ว่าแต่ละคนจะถึงจุดไหน  
 **นพ.ไพศาล กล่าวต่อว่า** การขาดวิตามินเอก็มีส่วนทำให้มีอาการตาบอดกลางคืนได้ เพราะวิตามินเอมีส่วนสำคัญในการทำงานของ Rod cells แต่ส่วนใหญ่ในปัจจุบันนี้ไม่ค่อยพบการขาดวิตามินเอ อาการนี้จึงมักจะเกิดจากกรรมพันธุ์เท่านั้น **ซึ่งอาการตาบอดกลางคืนยังไม่มีวิธีการรักษาที่ได้ผลเป็นที่ยอมรับ การทานวิตามินเออาจช่วยชะลอได้บ้าง แต่อาจเกิดผลเสียกรณีทานมากเกินไป ผู้ป่วยอาจใส่แว่นกันแดดป้องกันแสง หรือใช้อุปกรณ์สำหรับผู้ป่วยสายตาเลือนลางช่วยในกรณีที่การมองเห็นแย่ลงมาก** ปัจจุบันมีการวิจัยใช้เซลล์บำบัดในการรักษา แต่ก็ยังไม่มีการยืนยันถึงผลการวิจัย (ASTVผู้จัดการออนไลน์ ๑๓ พ.ค.๕๙)

**ซ้อมประชามติ กกต.สาธิตเหมือนจริง-โชว์คูหาคนพิการ**

**สำนักงานคณะกรรมการการเลือกตั้ง หรือ กกต. จัดสาธิตการออกเสียงประชามติร่างรัฐธรรมนูญ เพื่อเตรียมความพร้อมก่อนวันออกเสียงจริง ๗ สิงหาคมนี้**

**การสาธิตกระบวนการออกเสียงประชามติ ทำในหน่วยเลือกตั้ง ๒ แบบ คือ** หน่วยสาธิตการลงคะแนนเสียงทั่วไป และหน่วยสาธิตการลงคะแนนเสียงสำหรับผู้พิการหรือทุพพลภาพหรือผู้สูงอายุ โดยหน่วยรูปแบบหลัง จะมีการจัดเครื่องมืออำนวยความสะดวกในการใช้สิทธิ ทั้งเครื่องมืออ่านบัตรประชาชนแบบสมาร์ทการ์ด หรือการ์ดรีดเดอร์ และรูปแบบคูหาที่รองรับรถวีลแชร์ อุปกรณ์ช่วยเดิน รวมทั้งแว่นขยาย โดยผู้มีสิทธิสามารถให้คนที่ไว้วางใจ เช่น คนในครอบครัว หรือพยาบาล หรือกรรมการประจำหน่วย ช่วยทำเครื่องหมายออกเสียงตามความประสงค์ของผู้ออกเสียงได้ด้วย

**รองศาสตราจารย์ สมชัย ศรีสุทธิยากร กรรมการการเลือกตั้ง กล่าวว่า** เพื่ออำนวยความสะดวกแก่ผู้สูงอายุ หรือทุพพลภาพ ให้รวมตัวกันตั้งแต่ ๑๐๐ คนขึ้นไป และแจ้งมายัง กกต. ก็จะมีการจัดตั้งหน่วยออกเสียงพิเศษขึ้นในจุดที่ประชาชนต้องการ สำหรับหน่วยสาธิตการลงคะแนนเสียงทั่วไป กกต.ได้อำนวยความสะดวกโดยให้ผู้มีสิทธิออกเสียงนำรายชื่อของตน ตลอดจนที่อยู่ในหนังสือที่กกต.แจกให้เจ้าบ้าน เดินทางมาที่หน่วยเลือกตั้ง ไม่จำเป็นต้องไปดูรายชื่อของตนที่ปิดประกาศ และมีแถบกระดาษแข็งที่เจาะช่องไว้พอดี ป้องกันไม่ให้มีการลงลายมือชื่อผิดด้วย (now๒๖.tvออนไลน์ ๑๗ พ.ค.๕๙)

**ภาค ปชช.ขอร่วมแก้ กม.บัตรทอง วอน รมว.สธ.แจง รบ. หลัง รธน.จำกัดรักษาฟรีผู้ยากไร้**

  **ภาคประชาชนยื่นหนังสือ รมว.สธ.แสดงจุดยืนหนุนแก้ พ.ร.บ.หลักประกันสุขภาพฯ แต่ต้องเปิดให้ประชาชนมีส่วนร่วมแก้ไข พร้อมขอช่วยสื่อสารรัฐบาลเข้าใจระบบบัตรทอง หลังร่าง รธน.ฉบับใหม่ จำกัดสิทธิรักษาฟรีเฉพาะผู้ยากไร้** **นายอภิวัฒน์ กวางแก้ว ประธานเครือข่ายผู้ติดเชื้อเอชไอวี/เอดส์แห่งประเทศไทย ในฐานะแกนนำกลุ่มคนรักหลักประกันสุขภาพ เปิดเผยว่า** เมื่อเร็วๆ นี้ ตัวแทนกลุ่มคนรักหลักประกันสุขภาพ พร้อมด้วยแกนนำเครือข่ายประชาชน ๙ ด้าน ได้แก่ เด็กหรือเยาวชน, สตรี, ผู้สูงอายุ, คนพิการหรือผู้ป่วยจิตเวช, ผู้ติดเชื้อเอชไอวีหรือผู้ป่วยเรื้อรังอื่น, ผู้ใช้แรงงาน, ชุมชนแออัด, เกษตรกร และชนกลุ่มน้อย **ได้เข้ายื่นหนังสือต่อ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข ในฐานะประธานกรรมการหลักประกันสุขภาพแห่งชาติ (บอร์ด สปสช.) เพื่อสนับสนุนการแก้ไข พ.ร.บ.หลักประกันสุขภาพแห่งชาติ พ.ศ. ๒๕๔๕ เนื่องจากเป็นกฎหมายที่ใช้มานานเกินกว่า ๑๐ ปีแล้ว ถือเป็นทิศทางที่ก้าวหน้า** เพื่อให้ทันกับยุคสมัยที่เปลี่ยนไปทั้งสภาพทางเศรษฐกิจ สังคม การเมือง เพียงแต่ควรเป็นการปรับปรุงแก้ไขโดยการมีส่วนร่วมของผู้ที่มีส่วนเกี่ยวข้อง โดยเฉพาะประชาชนซึ่งเป็นเจ้าของระบบหลักประกันสุขภาพถ้วนหน้า  
 **นายอภิวัฒน์ กล่าวว่า** ในการแก้ไขกฎหมายฉบับนี้ สิ่งสำคัญที่สุดคือ ต้องไม่เปลี่ยนแปลงหลักการและเจตนารมณ์ของกฎหมาย พ.ร.บ.หลักประกันสุขภาพแห่งชาติ เป็นกฎหมายที่อิงกับหลักสิทธิมนุษยชน มีเจตนารมณ์สำคัญที่มุ่งให้ประชาชนทุกคนได้รับสิทธิในการรับบริการสาธารณสุขอย่างเสมอภาค และสามารถเข้ารับบริการได้โดยไม่มีอุปสรรคกีดขวาง โดยเฉพาะอุปสรรคด้านการเงิน นอกจากนี้ประชาชนยังต้องไม่ล้มละลายจากการรักษา **ทั้งนี้จากสถานการณ์ที่เกิดขึ้น รวมถึงกรณีที่นายกรัฐมนตรีมีข้อมูลเพียงว่าระบบหลักประกันสุขภาพเป็นปัญหาด้านงบประมาณของประเทศ** จึงสั่งให้มีการปรับปรุงแก้ไขกฎหมายในลักษณะการรวมศูนย์อำนาจ โดยไม่เปิดให้มีการมีส่วนร่วม ทำให้เกิดความกังวลต่อการแก้ไขกฎหมายอาจส่งผลกระทบต่อประชาชนได้ **ดังนั้นกลุ่มคนรักหลักประกันสุขภาพ พร้อมด้วยเครือข่ายประชาชน ๙ ด้าน จึงขอเรียกร้องการดำเนินการแก้ไขกฎหมายดังนี้** **๑.ต้องเปิดรับฟังความเห็นประชาชน** และให้มีตัวแทนประชาชนเข้าร่วมเป็นกรรมการพิจารณาปรับปรุงกฎหมาย  
 **๒.ยืนยันเจตนารมณ์ของกฎหมายที่เป็นการคุ้มครองสิทธิประชาชน เป็นสิทธิขึ้นพื้นฐาน** จึงต้องจัดเป็นสวัสดิการถ้วนหน้าและไม่ทำให้ประชาชนเข้าไม่ถึงการรับบริการ เพราะเหตุแห่งความยากจน การไม่มีรายได้และต้องกลายเป็นผู้รับการสงเคราะห์การรักษาไม่ใช่เป็นเพราะเป็นสิทธิพื้นฐานในการดำรงชีวิต  
 **สำหรับในส่วนของการแก้ไขเนื้อหา พ.ร.บ.หลักประกันสุขภาพแห่งชาตินั้น นายอภิวัฒน์ กล่าวว่า ได้มีข้อเสนอให้ปรับปรุง อาทิ** การให้คำนิยามบริการสาธารณสุขที่ต้องชัดเจน ครอบคลุมทั้งเรื่องบริการสุขภาพและสาธารณสุข, การยกเลิกเก็บเงินทุกครั้งที่เข้ารับบริการในมาตรา ๕ โดยสนับสนุนการร่วมจ่ายในรูปแบบภาษี, ปรับปรุงองค์ประกอบคณะกรรมการ ๒ ชุด ตามมาตรา ๑๓ และ ๔๘ เพิ่มผู้แทนที่เกี่ยวข้องกับการบริหารกองทุนโดยตรง และปรับผู้แทนสภาวิชาชีพไปอยู่ในกรรมการชุดควบคุมคุณภาพมาตรฐาน และขยายการคุ้มครองสิทธิ์เมื่อได้รับความเสียหายให้ครอบคลุมผู้รับบริการ ตัดมาตรา ๔๒ ที่เกี่ยวข้องกับการไล่เบี้ยผู้กระทำผิดในการทำให้เกิดความเสียหายขึ้น เป็นต้น  
 **นายอภิวัฒน์ กล่าวว่า** นอกจากนี้ยังได้ขอให้ รมว.สาธารณสุข แสดงจุดยืนต่อร่างรัฐธรรมนูญที่มีการระบุการให้สิทธิรักษาพยาบาลในสถานบริการภาครัฐเฉพาะผู้ยากไร้ **โดยอยากให้ท่านเป็นผู้สื่อสารกับรัฐบาลให้เข้าใจถึงระบบหลักประกันสุขภาพถ้วนหน้า ซึ่งถือเป็นหน้าที่ของรัฐในการจัดสนับสนุนการบริการสุขภาพให้กับประชาชนเพื่อไม่ให้เกิดความเหลื่อมล้ำ** และต้องไม่ทำให้ระบบหลักประกันสุขภาพถ้วนหน้ากลายเป็นระบบที่อ่อนแอหรือเป็นบริการชั้นล่างสำหรับคนยากไร้ (ASTVผู้จัดการออนไลน์ ๑๗ พ.ค.๕๙)

**เด็กเป็นออทิสติก เพราะวิตามินล้น**

 ตั้งแต่ไหนแต่ไรมา **หญิงมีครรภ์มักได้รับคำแนะนำให้บำรุงด้วยกรดโฟลิก เพื่อช่วยให้คลอดลูกออกมาที่มีอาการปกติ อาการครบ ๓๒ แต่การศึกษาครั้งล่าสุด ทำให้รู้ว่าการที่มารดามีระดับวิตามินในเลือดสูง อาจจะมีผลทำให้ลูกเป็นเด็กออทิสติก**

กรดโฟลิกมีคุณสมบัติเป็นวิตามินในกลุ่มบีรวม พบมากในอาหารหลายชนิดและมีผู้ผลิตออกเป็นอาหารบำรุง  
อย่างไรก็ดี **ผลการศึกษาใหม่ได้ทำให้มีผู้สงสัยขึ้นเป็นอันมากและผู้เชี่ยวชาญบางคนก็กล่าวว่า มันเพียงแต่ทำให้เกิดข้อสงสัย ซึ่งควรจะติดตามเอาไว้ แต่ส่วนนักวิจัยชุดนี้ได้ให้ความเห็นว่า** ยังไม่ควรที่จะเปลี่ยนข้อแนะนำ ที่เป็นอยู่ในปัจจุบันไปเสีย. (ไทยรัฐออนไลน์ ๑๗ พ.ค.๕๙)

**กทม.เปิดลงทะเบียนคนพิการ-ผู้สูงอายุ ยื่นโหวตประชามติ**

 **กทม.เปิดลงทะเบียนคนพิการ-ผู้สูงอายุ ๑๐๐ คน ยื่นคำขอลงทะเบียนโหวต“ประชามติ”กรณีพิเศษภายใน๗มิ.ย.นี้ นายจักกพันธุ์ ผิวงาม รองปลัดกรุงเทพมหานคร(กทม.) กล่าวว่า** การออกเสียงประชามติร่างรัฐธรรมนูญ ซึ่งคณะกรรมการการเลือกตั้งได้กำหนดให้มีการจัดออก ๗ ส.ค.๒๕๕๙ เพื่อเป็นการอำนวยความสะดวก ในการใช้สิทธิออกเสียงประชามติ ให้กับคนพิการหรือทุพพลภาพหรือผู้สูงอายุเป็นกรณีพิเศษ **สำนักงานคณะกรรมการการเลือกตั้งประจำกรุงเทพมหานคร ได้แจ้งให้คนพิการหรือทุพพลภาพหรือผู้สูงอายุที่ประสงค์ขอใช้สิทธิออกเสียงประชามติเป็นกรณีพิเศษ** สามารถยื่นคำขอลงทะเบียนได้ที่สำนักงานคณะกรรมการการเลือกตั้งประจำกรุงเทพมหานครตั้งแต่วันนี้ถึง ๗ มิ.ย.๒๕๕๙ โดยจะเป็นการรับคำขอเฉพาะการลงทะเบียนเป็นคณะบุคคลจากองค์กรสมาคมที่เกี่ยวข้องกับคนพิการหรือทุพพลภาพหรือผู้สูงอายุเท่านั้น

**นายจักกพันธุ์ กล่าวต่อว่า** สำหรับคุณสมบัติของผู้ขอลงทะเบียนได้แก่ เป็นคนพิการคนทุพพลภาพหรือเป็นผู้สูงอายุที่มีอายุเกิน ๖๐ ปี บริบูรณ์ขึ้นไปและเป็นผู้มีสิทธิออกเสียงประชามติ **ทั้งนี้ วิธีการยื่นคำขอให้คนพิการหรือทุพพลภาพหรือผู้สูงอายุ ที่ประสงค์จะออกเสียง**ให้มอบสำเนาบัตรประจำตัวประชาชนหรือบัตรที่มีรูปถ่ายซึ่งทางราชการออกให้ และมีเลขประจำตัวประชาชนพร้อมทั้งรับรองสำเนาถูกต้องให้องค์กรหรือสมาคมที่เกี่ยวข้อง**ไปดำเนินการ ยื่นคำขอลงทะเบียนหรือส่งทางไปรษณีย์ไปยังสำนักงานคณะกรรมการการเลือกตั้งประจำกรุงเทพมหานคร ศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐** อาคารรัฐประศาสนภักดี ที่อาคารบีชั้น๓ถนนแจ้งวัฒนะแขวงทุ่งสองห้องเขตหลักสี่กทม.๑๐๒๑๐โดยถือวันประทับตราไปรษณีย์เป็นสำคัญ   
 **นายจักกพันธุ์กล่าวอีกว่า** นอกจากนี้ผู้ดูแลคนพิการหรือทุพพลภาพหรือผู้สูงอายุหากประสงค์ก็สามารถจะใช้สิทธิออกเสียงที่ออกเสียงสำหรับคนพิการหรือทุพพลภาพหรือผู้สูงอายุ ก็สามารถกระทำได้โดยยื่นคำขอลงทะเบียนไปในคราวเดียวกันได้ อย่างไรก็ตาม **เมื่อสิ้นสุดระยะเวลาการลงทะเบียน หากมีผู้ขอลงทะเบียนมากกว่า๑๐๐คนผู้อำนวยการการเลือกตั้งประจำกรุงเทพมหานคร จะพิจารณาประกาศกำหนดที่ออกเสียงสำหรับคนพิการหรือทุพพลภาพหรือผู้สูงอายุให้เป็นกรณีพิเศษ** โดยคำนึงถึงความเหมาะสมและการอำนวยความสะดวกในการไปใช้สิทธิออกเสียงเป็นสำคัญ และจะจัดให้มีอุปกรณ์อำนวยความสะดวกเพิ่มเติม อาทิ ทางลาดวีลแชร์บัตรทาบในการออกเสียงที่มีอักษรเบลล์แว่นขยายและคูหาลงทะเบียนที่ออกแบบขึ้นมาโดยเฉพาะ   
 “**สำหรับคนพิการหรือทุพพลภาพหรือผู้สูงอายุ ที่ประสงค์ยื่นคำขอลงทะเบียนเป็นรายบุคคลไม่ผ่านองค์กรหรือสมาคมที่เกี่ยวข้องสำนักงานคณะกรรมการการเลือกตั้งประจำกรุงเทพมหานครจะกำหนดให้ยื่นคำขอได้เพิ่มเติมอีกครั้งหนึ่งจนถึงวันที่๗ก.ค.๕๙**” รองปลัดกทม. กล่าว (กรุงเทพธุรกิจออนไลน์ ๑๘ พ.ค.๕๙)

**AIS กดปุ่มเปิดศูนย์คอลเซ็นเตอร์แก่ผู้พิการแพร่ เผยอีก ๒-๕ ปีเปิดครบทุกภาคแน่**



แพร่ - **AIS เดินหน้าเปิดศูนย์คอลเซ็นเตอร์แก่ผู้พิการเมืองแพร่ เป็นแห่งที่ ๙ พร้อมวางเป้าอีก ๒-๕ ปี เปิดครบทุกภาคแน่ เผย ๔ ปีรับผู้พิการเข้าทำงานแล้วเกือบร้อยคน ย้ำคนพิการทำงานได้เหมือนคนปกติ แถมบางคนดีกว่าด้วยซ้ำ**

เมื่อวันที่ (๑๘ พ.ค.) **นางชูสม รัตนนิตย์ รองผู้ว่าราชการจังหวัดแพร่ เป็นประธานเปิดศูนย์ปฎิบัติการ AIS Call Center แด่ผู้พิการในจังหวัดแพร่ ที่โรงเรียนสอนคนตาบอดสันติจินตนา** อ.เด่นชัย จ.แพร่ โดยมีนางอัญชนา ก่อมาลัยพันธ์ ผู้อำนวยการโรงเรียนสอนคนตาบอดสันติจินตนา จ.แพร่, นางวิไล เคียงประดู่ ผู้ช่วยกรรมการผู้อำนวยการอาวุโส ส่วนงานประชาสัมพันธ์บริษัทแอดวานซ์ อินโฟร์ เซอร์วิส จำกัด (มหาชน) หรือ เอไอเอส, น.ส.ใจพร ศรีสกุล กรรมการผู้จัดการบริษัท แอดวานซ์ คอนแท็ค เซ็นเตอร์ จำกัด หรือเอไอเอส คอลเซ็นเตอร์ ร่วมพิธี

**นางวิไล กล่าวว่า** ความจริงแล้วประเทศไทยมีกฎหมายบังคับว่าถ้ากิจการใดมีพนักงานตั้งแต่ ๑๐๐ คนขึ้นไปต้องรับผู้พิการเข้าทำงาน ๒ คนอยู่แล้ว และถ้าบริษัทใดไม่สะดวกก็สามารถนำเงินชดเชยเข้ากองทุนได้ โดยที่ไม่ต้องว่าจ้างผู้พิการ **แต่เอไอเอสสามารถทำธุรกิจได้เพราะสังคม ดังนั้นจึงคิดช่วยเหลือสังคม ผู้คน ธรรมชาติและสิ่งแวดล้อมควบคู่กันไป** **ส่วนที่ถือว่าพิเศษ คือ การดูแลผู้พิการ อาทิ** กลุ่มดาวซินโดรม ออทิสติก ที่ไม่สามารถช่วยเหลือตัวเองได้ รวมถึงผู้พิการทางสายตา บริษัทฯ จึงทำการศึกษาดูว่าคนกลุ่มเหล่านี้เป็นอย่างไร **จนพบว่าผู้พิการเหล่านี้มีความสามารถ เมื่อนำเอาเทคโนโลยีสมัยใหม่เข้ามาเสริม เช่น** แอปพลิเคชันตาทิพย์ แอปพลิเคชันอ่านข้อความ ฯลฯซึ่งได้รับความร่วมมือจากโรงเรียนสอนผู้พิการทำให้การทำงานศูนย์คอลเซ็นเตอร์โดยผู้พิการเกิดขึ้นได้  
 **โดยแนวคิดนี้เริ่มมาเมื่อ ๔ ปีก่อน รับเข้าทำงานในอัตราค่าจ้าง-สิทธิเท่ากับคนปกติ จำนวน ๘๖ คน และเปิดศูนย์ฯที่จังหวัดแพร่ เป็นแห่งที่ ๙ แล้ว ซึ่งบริษัทฯ จะเร่งเปิดศูนย์ดังกล่าวต่อไป** คาดว่าในอีก ๒-๕ ปีข้างหน้า จะสามารถเปิดได้เต็มทุกภาคของประเทศ เพื่อรองรับผู้พิการเข้าทำงาน และนำร่องให้บริษัทต่างๆ ได้เห็นศักยภาพคนพิการที่สามารถทำงานได้เทียบเท่าคนปกติ หรือดีกว่าด้วยซ้ำไป เป็นการกระตุ้นให้มีการรับผู้พิการเข้าทำงานมากขึ้น  
 **นางธิภกร นันทะพงษ์ พัฒนาสังคมและความมั่นคงของมนุษย์จังหวัดแพร่ กล่าวว่า** กิจการในจังหวัดแพร่ที่เข้าข่ายต้องจ้างคนพิการเข้าทำงานมีอยู่ ๑๒ กิจการ แต่ผู้พิการในจังหวัดแพร่ที่จดทะเบียนไว้มีอยู่ ๒๐,๐๐๐ คน ทำให้มีผู้พิการจำนวนมากที่ยังไม่ได้เข้าทำงานตามเงื่อนไขของกฎหมาย **ซึ่งทาง พม.ได้ตั้งศูนย์บริการผู้พิการทั่วไปในระดับท้องถิ่นแล้วจำนวน ๑๕ แห่ง ภายในปี ๒๕๖๑ จะมีศูนย์บริการดังกล่าวเต็มพื้นที่คือ ๘๓ แห่ง**  (ASTVผู้จัดการออนไลน์/มูลนิธิพัฒนาคนพิการไทย ๑๘ พ.ค.๕๙)

**จ้างงาน "ออทิสติก" เปิดพื้นที่ใหม่ๆ ให้เด็กพิเศษ**

**** โดย วารุณี สิทธิรังสรรค์ จาก นสพ.มติชนรายวัน : การดูแลกลุ่มเด็กออทิสติก หรือเด็กพิเศษ ไม่ใช่แค่การรักษาอาการเท่านั้น แต่ต้องทำให้พวกเขาสามารถพึ่งพาตนเองและอยู่ในสังคมได้ ด้วยหลักการนี้ **“โรงพยาบาล (รพ.) ยุวประสาทไวทโยปถัมภ์” กรมสุขภาพจิต กระทรวงสาธารณสุข (สธ.) จึงได้ริเริ่ม “โครงการทดลองจ้างงานผู้ป่วยออทิสติก”** นับตั้งแต่ปี ๒๕๕๕ เป้าหมายคือ สร้างความรู้สึกมีคุณค่าในตนเอง เตรียมความพร้อม และเพิ่มพูนศักยภาพทางสังคม อาชีพ สร้างโอกาสในการทำงาน เพื่อลดภาระของครอบครัว

เมื่อได้มีโอกาสร่วมกับคณะของกรมสุขภาพจิต ที่นำโดย **พญ.พรรณพิมล วิปุลากร รองอธิบดีกรมสุขภาพจิต และ พญ.รัชนี ฉลองเกื้อกูล ผู้อำนวยการ รพ.ยุวประสาทฯ ไปตรวจเยี่ยมกลุ่มออทิสติก ๖ คน** ที่ได้รับโอกาสเข้าไปทดลองงาน ณ บริษัท โมเดอร์นฟอร์ม กรุ๊ป จำกัด (มหาชน) จ.สมุทรปราการ ทำให้รู้ว่า ปัจจุบันสังคมได้ตระหนักและยอมรับในศักยภาพของคนกลุ่มนี้มากขึ้น

**คนกลุ่มนี้เข้าทำงานในแผนกต่างๆ อาทิ** คีย์ข้อมูลผ่านจอคอมพิวเตอร์ ถ่ายเอกสาร ฯลฯ ดูจากภายนอกไม่ได้รู้สึกแตกต่างจากคนปกติทั่วไปเท่าไรนัก (ประชาชาติธุรกิจออนไลน์ ๒๒ พ.ค.๕๙)

**ผู้พิการออกเสียงประชามติสะดวกเชิญชวนลงทะเบียนภายใน๗มิ.ย.**

**** **นายจักกพันธุ์ ผิวงาม รองปลัดกรุงเทพมหานคร เปิดเผยว่า** เพื่อเป็นการอำนวยความสะดวกในการใช้สิทธิออกเสียงประชามติให้กับคนพิการหรือทุพพลภาพ หรือผู้สูงอายุ เป็นกรณีพิเศษสำนักงานคณะกรรมการการเลือกตั้งประจำกรุงเทพมหานคร ได้แจ้งให้คนพิการหรือทุพพลภาพหรือผู้สูงอายุ **ที่ประสงค์ขอใช้สิทธิออกเสียงประชามติเป็นกรณีพิเศษ สามารถยื่นคำขอลงทะเบียนได้ที่ สำนักงานคณะกรรมการการเลือกตั้งประจำกรุงเทพมหานครตั้งแต่บัดนี้ ถึง ๗ มิ.ย. ๕๙** โดยจะเป็นการรับคำขอเฉพาะการลงทะเบียนเป็นคณะบุคคลจากองค์กรสมาคมที่เกี่ยวข้องกับคนพิการหรือทุพพลภาพหรือผู้สูงอายุเท่านั้น

สำหรับ **คุณสมบัติของผู้ขอลงทะเบียนได้แก่เป็นคนพิการคนทุพพลภาพหรือเป็นผู้สูงอายุ (มีอายุเกิน ๖๐ ปีบริบูรณ์ขึ้นไป) และเป็นผู้มีสิทธิออกเสียงประชามติวิธีการยื่นคำขอให้คนพิการหรือทุพพลภาพหรือผู้สูงอายุที่ประสงค์จะออกเสียง ณ ที่ออกเสียงสำหรับคนพิการหรือทุพพลภาพหรือผู้สูงอายุ** ให้มอบสำเนาบัตรประจำตัวประชาชนหรือบัตรที่มีรูปถ่ายซึ่งทางราชการออกให้และมีเลขประจำตัวประชาชนพร้อมทั้งรับรองสำเนาถูกต้องให้องค์กรหรือสมาคมที่เกี่ยวข้อง ไปดำเนินการยื่นคำขอลงทะเบียนหรือส่งทางไปรษณีย์ไปยังสำนักงานคณะกรรมการการเลือกตั้งประจำกรุงเทพมหานครศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ อาคารรัฐประศาสนภักดี(อาคารบีชั้น๓)ถนนแจ้งวัฒนะแขวงทุ่งสองห้องเขตหลักสี่กทม. ๑๐๒๑๐ (โดยถือวันประทับตราไปรษณีย์เป็นสำคัญ) นอกจากนี้ **ผู้ดูแลคนพิการหรือทุพพลภาพหรือผู้สูงอายุหากประสงค์จะใช้สิทธิออกเสียง ณ ที่ออกเสียงสำหรับคนพิการหรือทุพพลภาพหรือผู้สูงอายุก็สามารถกระทำได้โดยยื่นคำขอลงทะเบียนไปในคราวเดียวกัน**

ทั้งนี้ **เมื่อสิ้นสุดระยะเวลาการลงทะเบียนหากมีผู้ขอลงทะเบียนมากกว่า ๑๐๐ คน ผู้อำนวยการการเลือกตั้งประจำกรุงเทพมหานครจะพิจารณาประกาศกำหนดที่ออกเสียง สำหรับคนพิการหรือทุพพลภาพหรือผู้สูงอายุให้เป็นกรณีพิเศษ** โดยคำนึงถึงความเหมาะสมและการอำนวยความสะดวกในการไปใช้สิทธิออกเสียงเป็นสำคัญและจะจัดให้มีอุปกรณ์อำนวยความสะดวกเพิ่มเติมอาทิทางลาดวีลแชร์บัตรทาบในการออกเสียงที่มีอักษรเบลล์แว่นขยายและคูหาลงทะเบียนที่ออกแบบขึ้นมาโดยเฉพาะ

สำหรับ คนพิการหรือทุพพลภาพหรือผู้สูงอายุที่ประสงค์ยื่นคำขอลงทะเบียนเป็นรายบุคคลไม่ผ่านองค์กรหรือสมาคม ที่เกี่ยวข้องสำนักงานคณะกรรมการการเลือกตั้งประจำกรุงเทพมหานครจะกำหนดให้ยื่นคำขอได้เพิ่มเติมอีกครั้งหนึ่ง จนถึงวันที่ ๗ ก.ค. ๕๙ **สอบถามเพิ่มเติมโทร. ๐ ๒๑๔๑ ๘๐๖๖, ๐ ๒๑๔๑ ๘๐๗๓, ๐ ๒๑๔๑ ๘๐๗๕ โทรสาร๐๒๑๔๓๘๕๓๐**(เดลินิวส์ออนไลน์๑๙พ.ค.๕๙)

**ทึ่งพ่อค้าใจบุญให้คนพิการผู้ยากไร้กินฟรีไม่คิดเงิน**



  ผู้สื่อข่าวได้เดินทางไปยังร้านข้าวหมกไก่ ๓ ซา ตั้งอยู่ริมถนนโพธิ์พระยา-ท่าเรือ หมู่ที่ ๕ ต.ยี่ล้น อ.วิเศษชัยชาญ จ.อ่างทอง หลังทราบว่าที่ร้านดังกล่าว **หากมีคนพิการหรือผู้ยากไร้เข้าไปกินอาหารที่ร้าน ทางร้านจะให้กินฟรี ไม่เก็บเงิน เมื่อเดินทางไปถึงร้านพบว่าร้านดังกล่าวเปิดเป็นเพิงตั้งอยู่ริมถนน** ภายในร้านมีโต๊ะหินอ่อนตั้งอยู่หลายชุด มีผู้สัญจรผ่านไปมา และชาวบ้านในละแวกหมุนเวียนไปกินอาหารกันเป็นจำนวนมาก โดยสังเกตเห็นว่า**ที่บริเวณกระจกด้านหน้าตู้อาหาร มีกระดาษสีขาวติดไว้ โดยมีข้อความระบุว่า "ผู้พิการและผู้ยากไร้ กินฟรี..จร้า"** ซึ่งเมื่อผู้สื่อข่าวสอบถามว่าให้ผู้พิการและผู้ยากไร้กินฟรีจริงหรือไม่ ก็ได้รับคำยืนยันว่าจริง โดยทำแบบนี้มาได้หลายวันแล้ว

  โดยจากการ**สอบถามนายสราวุธ จันทร์ครอบ อายุ ๔๓ ปี เจ้าของร้าน กล่าวว่า ตนเปิดร้านนี้มานานแล้ว โดยจะเจอผู้พิการมากินข้าวบ่อย ส่วนผู้ยากไร้ก็ผ่านมาเป็นประจำบางคนก็เดินเข้ามาขอเงินในร้าน ตนรู้สึกสงสารและเห็นใจคนประเภทนี้** แต่ก็ไม่รู้จะทำอย่างไร ซึ่งตนนั้นเป็นคนอิสลาม การที่จะให้เงินนั้นทำไม่ได้ เพราะผิดตามหลักศาสนา ตนจึงได้หารือกับแฟนว่าอยากจะทำโครงการแบบนี้ขึ้นมา เพราะถือว่าเป็นการทำบุญ ซึ่งแฟนก็ไม่ได้ว่าอะไรและเห็นดีด้วย ตนจึง**ได้เขียนป้ายติดไว้เพื่อประชาสัมพันธ์และเพื่อบอกให้ผู้พิการและผู้ยากไร้ทราบ เพื่อที่จะได้มากินอาหารที่ร้านตน ไม่ต้องไปขอที่อื่น หรือปล่อยให้ตัวเองอดอยาก** ซึ่งหลังจากตนเขียนป้ายติดไว้แบบนี้ ก็มีคนพิการในละแวกได้เข้ามากินอาหารในร้าน ส่วนคนยากไร้ร่อนเร่ ผ่านไปมา ตนก็เรียกให้มากินอยู่เป็นประจำ

**นายสราวุธ กล่าวต่อว่า** สำหรับร้านของตนก็ไม่ได้เป็นร้านใหญ่โตอะไร ไม่ได้ร่ำรวยมาจากไหน แต่หลังจากทำแบบนี้ มันทำให้ตนและครอบครัวมีความสุข เป็นการทำบุญที่ไม่ผิดตามหลักศาสนา ผู้ยากไร้บางคนหากเขาไม่มีเงินไปซื้อข้าว เขาก็จะต้องอด ส่วน**ผู้พิการบางคน การใช้ชีวิตของเขาก็ลำบาก ซึ่งสิ่งที่ตนทำให้นั้น ไม่แลกก็ความสบายใจและความสุขที่ตนและครอบครัวได้รับ**

ซึ่งระหว่างที่นั่งคุยกับนายสราวุธอยู่นั้น ได้มีลุงแก่ ๆ ซึ่งเป็นคนยากไร้มาเดินเก็บของเก่าที่บริเวณร้าน พอนายสราวุธเห็นก็ยืนมองสักพักก่อนจะเดินออกไปเรียกให้เข้ามาที่ร้าน แล้วสอบถามว่าจะกินอาหารอะไร จะทำให้ โดยนายสราวุธได้เดินเข้าไปในครัวพร้อมทำข้าวผัดกระเพราเนื้อมาให้ โดยสอบถามลุงคนดังกล่าว **ทราบชื่อ นายณรงค์ นิ่มสนอง อายุ ๖๐ ปี มีอาชีพเก็บของเก่าขาย โดยจะออกเก็บของเก่าไปตามริมถนน และตามหมู่บ้าน ซึ่งนายณรงค์ตอบว่า เคยเดินมาที่ร้านแห่งนี่หลายครั้งแล้ว ซึ่งทุกครั้งเมื่อเดินมา นายสราวุธก็จะเดินมาเรียกให้เข้าไปกินข้าวกินน้ำภายในร้าน และบางครั้งหากที่ร้านมีขวดพลาสติกที่ใช้แล้ว นายสราวุธก็จะมายกให้กับตนนำไปขาย** ซึ่งนอกจากจนจะได้กินอาหารฟรีแล้ว ยังได้ขวดไปขายสร้างรายได้ในวันนั้นอีกด้วย

**เช่นเดียวกับนายทวี พิกุลขาว อายุ ๕๓ ปี** อยู่บ้านเลขที่ ๒๐ หมู่ที่ ๕ ต.ยี่ล้น อ.วิเศษชัยชาญ จ.อ่างทอง **ผู้พิการที่ขา โดยเป็นโปลิโอที่ขาข้างขวา ได้ขี่รถจักรยานยนต์มาจอดที่หน้าร้าน โดยเมื่อมาถึงก็ได้ใช้ไม้ค้ำ ค่อย ๆ ค้ำตัวเองเข้ามาในร้าน เมื่อมาถึงนั่งที่โต๊ะอาหาร นายสราวุธก็ได้เข้าไปถามว่าวันนี้จะทานอะไร ก่อนที่จะไปทำอาหารใส่จานมาให้** โดยจากการสอบถามนายทวี กล่าวว่า มีบ้านอยู่ในละแวกใกล้เคียงกับร้านแห่งนี้ โดยตอนแรกไม่ทราบว่าที่ร้านเขามีโครงการให้คนพิการกินฟรี แต่มีคนไปบอก ตนจึงได้มากินอาหารที่ร้านแห่งนี้ แต่ก็ไม่ได้มาทุกวันเพราะเกรงใจร้านเขา **โดยจะเข้ามาอาทิตย์ละประมาณ ๑-๒ ครั้ง** โดยตนนั้นรู้สึกดีและอยากขอบคุณร้านที่ให้พวกตนได้กินฟรี เพราะพวกตนนั้นกว่าจะหาเงินได้แต่ละบาทก็ลำบาก พอมากินอาหารที่ร้านนี้ทำให้ตนประหยัดเงินเก็บไว้ใช้ได้อีกมื้อละหลายบาท

  ผู้สื่อข่าวรายงานว่า **นอกจากนายสราวุธจะเขียนป้ายบอกไว้ที่ร้านว่าผู้ยากไร้และคนพิการกินฟรีแล้ว ยังฝากประชาสัมพันธ์ไปถึงผู้ยากไร้ และคนพิการที่ยังไม่รู้ด้วยว่า หากผ่านมาที่ร้านให้แวะมากินข้าว กินน้ำที่ร้านได้ด้วย** (บ้านเมืองออนไลน์ ๒๓ พ.ค.๕๙)

**ญาติชายพิการจ่อพบนายกฯ ขอความเป็นธรรม**

**** **นายอนันต์ชัย ไชยเดช ทนายความครอบครัว นายสมเกียรติ ศรีจันทร์ ชายพิการที่ถูกวัยรุ่นรุมทำร้ายจนเสียชีวิต  กล่าวถึงการเดินหน้าเรียกร้องขอให้ตำรวจ เพิ่มข้อหา ฆ่าผู้อื่นโดยไตร่ตรองไว้ก่อน กับกลุ่มผู้ก่อเหตุ  ภายหลังได้ยื่นเรื่องถึงผู้บัญชาการตำรวจแห่งชาติแล้วยังไม่มีความคืบหน้าว่า** วันนี้เวลา ๑๐.๐๐น. ทางทีมทนายและญาติจะเดินทางไปที่ทำเนียบรัฐบาลเพื่อยื่นหนังสือร้องขอความเป็นธรรม ต่อนายกรัฐมนตรี  และให้พิจารณามีคำสั่งให้ตำรวจเพิ่มข้อหาตามที่ญาติร้องขอ แต่หากกระบวนการสอบสวนแล้วเสร็จ และตำรวจยังไม่มีการแจ้งข้อกล่าวหาตามที่ญาติร้องขอ ทางทีมทนายความก็จะยื่นร้องขอความเป็นธรรมต่อพนักงานอัยการอีกครั้ง

**ด้านพันตำรวจเอก ชัยรพ  จุณณวัฒน์ ผู้กำกับการสถานีตำรวจนครบาลโชคชัย ยืนยันถึงแม้จะได้รับคำสั่งให้ดำรงตำแหน่งใหม่เป็น รองผู้บังคับการตำรวจนครบาล ๔ ก็ไม่มีผลกับคดีแต่อย่างใด** เนื่องจากพนักงานสอบสวนในคดีส่วนใหญ่ ยังเป็นคณะทำงานชุดเดิม  และอยู่ระหว่างเร่งสรุปสำนวน พร้อมความเห็นให้อัยการ

**เบื้องต้นยังคงแจ้งข้อหา กับกลุ่มผู้ก่อเหตุ ได้เพียง ๓ ข้อหาเท่านั้นคือ** ร่วมกันฆ่าคนตายโดยเจตนา พกพาอาวุธไปในเมืองและหมู่บ้าน และข้อหาบุกรุก ซึ่งตามหลักฐานยังไม่สามารถแจ้งข้อหา  ฆ่าคนตายโดยไตร่ตรองไว้ก่อน ตามที่ญาติและทนายความร้องขอได้  **ทั้งนี้ พันตำรวจเอกชัยรพ  ระบุไม่หนักใจกับการเดินหน้าเรียกร้องขอความเป็นธรรมขอญาติ เพราะตำรวจดำเนินการทุกอย่างด้วยพยานหลักฐานที่ปรากฏ**

  นอกจากนี้ **พันตำรวจเอกชัยรพ ยังกล่าวถึง** การเตรียมดำเนินคดี กับผู้ที่โพสต์ข้อความต่อว่าคณะพนักงานสอบสวนที่ทำคดี ว่า  เรื่องนี้กำลังอยู่ระหว่างการเก็บข้อมูล ที่ถูกส่งต่อผ่านสังคมออนไลน์   และกำลังพิจารณาจะดำเนินคดีหรือไม่ เนื่องจากบางข้อความมีลักษณะเข้าข่ายกล่าวหาเจ้าพนักงาน รวมไปถึงองค์กรตำรวจ จนทำให้เสื่อมเสียทั้งที่มีการชี้แจงไปแล้ว ซึ่งใจจริง พันตำรวจเอกชัยรพ ระบุไม่ได้อยากดำเนินคดี แต่ในฐานะหัวหน้าสถานีตำรวจ ก็จำเป็นต้องปกป้องคณะทำงาน **ดังนั้น จึงอยากให้ทุกฝ่ายใช้วิจารณญาณในการโพสต์ข้อความ ที่จะทำให้ผู้อื่นเสื่อมเสีย** (ไทยรัฐออนไลน์/มูลนิธิพัฒนาคนพิการไทย ๒๓ พ.ค.๕๙)

**ทำอย่างไรเมื่อลูกน้อยกลัวการไปโรงเรียน**

**เปิดเทอมแล้วอย่างเป็นทางการ หลายครอบครัวอาจจะประสบปัญหาเจ้าตัวเล็กงอแง งัดสารพัดเหตุผลเพื่อที่จะได้ไม่ต้องไปโรงเรียน บางคนถึงกับจับไข้ ตัวร้อนกันเลยทีเดียว** จากกรณีที่เกิดขึ้น นพ.ยงยุทธ วงศ์ภิรมย์ศานติ์ หัวหน้ากลุ่มที่ปรึกษากรมสุขภาพจิต บอกว่า อาการเป็นไข้ต่ำ ๆ ตัวร้อน ท้องเสีย นั้นไม่ใช่เรื่องที่เด็ก ๆ จะแกล้งทำได้ แต่เกิดจากการที่เด็กมีความวิตกกังวลมากเกินไปจนส่งผลกระทบกับสุขภาพ อาการเหล่านี้เรียกว่า  **“โรคกลัวโรงเรียน”**

ทั้งนี้**โรคกลัวโรงเรียน มักเกิดขึ้นกับเด็กเล็กที่เพิ่งเริ่มเข้าโรงเรียนในปีแรก หรือหลังจากเปิดเทอมใหม่ เพราะช่วงระหว่างปิดเทอมนั้นเด็ก ๆ ได้อยู่ร่วมกับพ่อ แม่ ทำกิจกรรมต่าง ๆ ร่วมกันมาตลอด นั่นคือความผูกพัน พอถึงช่วงใกล้เปิดเทอมจะมีภาวะ “กลัวการแยกจาก” “พ่อ แม่** อย่าไปกดดันลูก โดยเฉพาะช่วงกลางคืนไม่ควรไปพูดกับลูกว่าพรุ่งนี้จะไปโรงเรียนแล้วนะ อย่างนั้น อย่างนี้ เพราะจะเป็นการกดดัน เพิ่มความเครียดให้เด็ก ๆ บางคนวิตกกังวลมากจนนอนไม่หลับ ตื่นเช้ามาจะงอแง หรือ มีอาการไข้ต่ำ ๆ ท้องเสีย อาเจียนได้” **อีกภาวะหนึ่งที่ทำให้เกิดโรคกลัวการไปโรงเรียนคือ “กลัวการถูกกลั่นแกล้ง”** ทั้งจากคำพูดและการกระทำ เด็กที่ถูกกลั่นแกล้งกลัวและไม่อยากไปโรงเรียน

อย่างไรก็ตาม**ในทางจิตเวชมองว่าทั้งตัว เด็กที่ชอบแกล้งคนอื่น และเด็กที่ถูกกลั่นแกล้งถือเป็นผู้ที่มีปัญหาต้องได้รับการบำบัดทั้งสิ้น เพราะลึก ๆ แล้วคนที่แกล้งคนอื่นมักพบว่ามีปัญหาครอบครัว** นพ.ยงยุทธ กล่าวว่า โรคกลัวการไปโรงเรียนมักจะเป็นอยู่ในช่วง ๑ เดือนแรกหลังจากที่มีการเปิดเทอม ซึ่งเป็นช่วงที่พ่อแม่ต้องใจแข็ง ไม่ว่าเด็กจะแสดงอาการอย่างไรก็ต้องให้ไปโรงเรียนให้ได้ อย่าใจอ่อนโดยการให้หยุดเรียน ๒-๓ วัน วันต่อไปยิ่งกังวล หรือร้ายไปกว่านั้นจะส่งผลให้อนาคตเด็กขาดเรียนหรือโดดเรียนบ่อย ๆ

อย่างไรก็ตาม **การพาลูกไปโรงเรียนให้ได้นั้นไม่แนะนำให้ใช้วิธีการ “หลอก” เพราะไม่ได้แก้ปัญหาที่ถูกจุด ในทางตรงกันข้าม จะทำให้เด็กยิ่งมีความกังวล และขาดความไว้เนื้อเชื่อใจคนอื่น** ดังนั้น ต้องพาไปให้ได้ พอส่งถึงมือครูก็อย่าพิรี้พิไร การกอด หอม ยิ่งทำให้เด็กไม่อยากแยกจาก ไม่ต้องไปอุ้มเพราะจะทำให้เด็กเกาะแน่นเป็นลูกลิง **พอส่งถึงมือครูแล้วให้ตัดใจหันหลังเดินออกมาทันที “พ่อแม่ต้องพาลูกไปโรงเรียนให้ได้ แล้วปล่อยให้โรงเรียนเป็นตัวบำบัด การได้เจอเพื่อน ได้ทำกิจกรรมต่าง ๆ จะทำให้เด็กเลิกกลัวการไปโรงเรียนเอง** **เราต้องแก้ปัญหาให้ถูกจุดไม่อย่างนั้นจากเรื่องเล็กๆจะกลายเป็นปัญหาเรื้อรัง”** นพ.ยงยุทธระบุในตอนท้าย. (เดลินิวส์ออนไลน์ ๒๑ พ.ค.๕๙)

**GUBA RIDERS ตะลุยเบตงมอบเงินช่วยคนพิการและเด็กด้อยโอกาส พร้อมส่งเสริมการท่องเที่ยว**

  **กลุ่มบิ๊กไบค์ GUBA RIDERS จากกรุงเทพฯ เดินทางสู่เบตง เพื่อนำเงิน เครื่องอุปโภคบริโภครถวีลแชร์มอบให้ผู้พิการและเด็กด้อยโอกาสพร้อมทั้งส่งเสริมการท่องเที่ยวในอำเภอ** ที่ลานอเนกประสงค์บ้านกาแป๊ะสาลัง ต.ธารน้ำทิพย์ อ.เบตง จ.ยะลา พ.อ.พลศักดิ์ ศรีเพ็ญ นายทหารปฏิบัติการกองทัพบก นายดำรงค์ ดีสกุล นายอำเภอเบตง พ.อ.สุวัฒน์ เฉลิมเกียรติ ผบ.ฉก.ทพ.๓๓ หัวหน้าส่วนราชการ และประชาชนในพื้นที่ให้การต้อนรับ**คณะบิ๊กไบค์ กลุ่ม GUBA RIDERS ที่เดินทางมาจากกรุงเทพฯ เพื่อมอบเงิน เครื่องอุปโภคบริโภค และรถวีลแชร์ให้แก่ผู้พิการ เด็กด้อยโอกาส และเป็นการส่งเสริมการท่องเที่ยวในอำเภอเบตง** **นายดำรงค์ ดีสกุล นายอำเภอเบตง กล่าวว่า** กลุ่มผู้ขับขี่จักรยานยนต์ขนาดใหญ่ หรือ บิ๊กไบค์ กลุ่ม GUBA RIDERS ที่เดินทางมาจากกรุงเทพฯ ในครั้งนี้ เพื่อมามอบเงิน และเครื่องอุปโภคบริโภคให้แก่ผู้ด้อยโอกาสทางสังคม ซึ่งที่ผ่านมา ทางกลุ่มขับขี่จักรยานยนต์ขนาดใหญ่ กลุ่ม GUBA RIDERS ได้จัดกิจกรรมต่างๆ มากมายเพื่อเป็นการช่วยเหลือสังคมมาอย่างต่อเนื่อง และในครั้งนี้ **ทางกลุ่มผู้ขับขี่รถจักรยานยนต์ขนาดใหญ่จากกรุงเทพฯ ได้ร่วมกันจัดกิจกรรมขึ้น โดยเลือกอำเภอเบตง เป็นสถานที่จัดกิจกรรม** และเป็นการยืนยันว่า ในพื้นที่อำเภอเบตง มีความปลอดภัย และมีสถานที่ท่องเที่ยวอีกมากมาย (ASTVผู้จัดการออนไลน์ ๒๔ พ.ค.๕๙)

**ชมเด็ก๖ขวบกตัญญูกายพิการคลานไปเรียนหวังเลี้ยงพ่อแม่**

เมื่อวันที่ ๒๔ พ.ค. ผู้สื่อข่าวได้รับแจ้งจากชาวบ้านว่า **มีเด็กชายวัย ๖ ขวบ พิการขาสองข้างเดินไม่ได้ เนื่องจากเป็นโรคโปลิโอ แต่ไม่ยอมแพ้ต่อโชคชะตาชีวิตที่ลิขิตให้เป็นอย่างนั้น กลับมุมานะตั้งใจเรียนหนังสือ หวังใช้วิชาความรู้ที่ติดตัวเลี้ยงดูพ่อแม่ยามแก่เฒ่า** จึงลงพื้นที่ไปตรวจสอบที่ รร.บ้านจือแร หมู่๓ต.สาวอ อ.รือเสาะ จ.นราธิวาส พบน้อง หรือ **ด.ช.อาลิฟ นิยาแม อายุ ๖ ปี เด็กนักเรียนชั้น ป.๑** โรงเรียนบ้านจือแร ต.สาวอ อ.รือเสาะ ลูกชายของนายซาระ ฮูดิน นิยาแม และนางรอบานู มาหนิมานะ อาชีพรับจ้างกรีดยาง

โดย **นายซาระ ฮูดิน เล่าว่า น้องอาลิฟ ขาลีบพิการเดินไม่ได้ แต่ก็มีใจรักเรียน ด้วยจิตใจที่มุ่งมั่นเข้มแข็ง ใฝ่หาความรู้ ทุกวันพ่อแม่จะอุ้มมาเรียนหนังสือแล้วน้องอาลิฟจะช่วยตัวเองด้วยการใช้แขนพยุงตัวคลานเข้าห้องเรียนไปเรียนกับเพื่อนๆ** ซึ่งเด็กในห้องก็ช่วยกันดูแลและช่วยเหลือน้องอาลิฟเป็นอย่างดี ซึ่งตนและแม่ของเด็กรู้สึกดีใจมาก ที่ทุกคนไม่รังเกียจลูกและมีความฝันอยากส่งลูกให้หนังสือสูงๆ จะได้เป็นคนดีของสังคมต่อไป โดยน้องอาลิฟมักพูดอยู่เสมอว่า หากต่อไปเรียนจบปริญญาจะเป็นคนเลี้ยงดูพ่อแม่ สร้างความปลื้มใจให้แก่ตนและภรรยาเป็นอย่างมาก.(เดลินิวส์ออนไลน์๒๔พ.ค.๕๙)

**เชิญคนพิการสมัครงาน**

**บริษัท เท็กซ์ไทล์ แกลอรี่ จำกัด** ที่อยู่ ๗๗/๑๙๑-๑๙๒ ชั้น ๔๒ อาคารสินสาธร ถ.กรุงธนบุรี ต.บางลำภูล่าง อ.คลองสาน จ.กรุงเทพมหานคร ๑๐๖๐๐ **รับเจ้าหน้าที่ธุรการบุคคล ๑ อัตรา** รายละเอียดงาน จัดทำงานเอกสารธุรการทั่วไป ติดต่อประสานงานกับกับแผนกต่างๆ งานอื่นๆ ที่ได้รับมอบหมาย คุณสมบัติ พิการด้านร่างกายหรือการเคลื่อนไหว เพศชาย/หญิง อายุ ๒๕-๓๕ ปี วุฒิการศึกษาระดับประกาศนียบัตรวิชาชีพ (ปวช.) มีประสบการณ์การทำงานมาแล้ว สวัสดิการ ประกันสังคม วันหยุดพักผ่อน เงินช่วยเหลือการเสียชีวิต โบนัสประจำปี และ เงินช่วยเหลือการสมรส **ติดต่อ…**คุณพิพิพัฒน์ ศาลาทอง โทรศัพท์ ๐๒-๔๔๐๐๙๕๕ อีเมล์ [recruitment@pasaya.com](mailto:recruitment@pasaya.com)

**สำนักงานคณะกรรมการกำกับหลักทรัพย์และตลาดหลักทรัพย์** ที่อยู่ ๓๓๓/๓ ถนนวิภาวดีรังสิต แขวงจอมพล เขตจตุจักร กรุงเทพมหานคร ๑๐๙๐๐ **รับพนักงานคนพิการ ๑ อัตรา** รายละเอียดงาน จัดเก็บ (scan) เอกสาร / บันทึกข้อมูลเข้าคอมพิวเตอร์ /งานสารบรรณ / จัดการด้าน Admin คุณสมบัติ พิการด้านร่างกายหรือการเคลื่อนไหว เพศชาย/หญิง อายุไม่เกิน ๓๕ ปี วุฒิ ปวช.ขึ้นไป สามารถช่วยเหลือตนเองได้และปรับตัวได้ดี มีความมุ่งมั่น ขยัน อดทน มีใจรักงานงาน สวัสดิการ ค่าตอบแทนเดือนละ ๑๑,๖๕๐ บาท (เงินเดือน+ค่าเดินทาง) การขึ้นเงินเดือนประจำปีและเงินรางวัลประจำปี ค่ารักษาพยาบาลของตนเอง คู่สมรส บุตร และบิดามารดา ลากิจ / ลาป่วย / ลาพักผ่อนประจำปี ฯลฯ **ติดต่อ...**โทรศัพท์ ๑๒๐๗ หรือ ๐ ๒-๖๙๕ ๙๙๙๙ โทรสาร ๐ ๒-๖๙๕ ๙๖๖๐ อีเมล์  [info@sec.or.th](mailto:info@sec.or.th)

**บริษัท อู่กรุงเทพ จำกัด** ที่อยู่ ๑๗๔/๑ ถนนเจริญกรุง แขวงยานนาวา เขตสาทร กรุงเทพฯ ๑๐๑๒๐ รับคนพิการทำงาน **ตำแหน่งเจ้าหน้าที่ธุรการ ๑ อัตรา** รายละเอียดงาน รับผิดชอบดูแลงานธุรการ ด้านการทำและจัดเก็บเอกสาร การจัดเก็บและนำส่งข้อมูลในงานธุรการ การเบิกจ่ายวัสดุอุปกรณ์ ดูแลอำนวยความสะดวกอาคารสถานที่ภายในสำนักงาน คุณสมบัติ พิการด้านร่างกายหรือการเคลื่อนไหว เพศชาย/หญิง อายุ ๒๐-๓๐ ปี วุฒิ ปวส. ถึง ปริญญาตรี มีประสบการณ์การทำงาน ๑ ปี สามารถใช้โปรแกรมคอมพิวเตอร์ Microsoft Office ได้เป็นอย่างดี สวัสดิการ เงินช่วยเหลือการศึกษาบุตร งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท วันหยุดพักผ่อน เงินช่วยเหลือการเสียชีวิต ประกันสุขภาพ โบนัสประจำปี staff party และ เบี้ยเลี้ยงออกต่างจังหวัด **ติดต่อ...**คุณณัฐธิฌา กมลเดชากุล โทรศัพท์ ๐๒-๓๐๗๘๕๗๖ อีเมล์ [hrbdc@bangkokdock.co.th](mailto:hrbdc@bangkokdock.co.th)

**ศูนย์ทันตกรรมบางกอกอินเตอร์เนชั่นแนลเดนทัลเซ็นเตอร์** ที่อยู่ ๑๕๗,๑๕๙ ซ.รัชดาภิเษก ๗ ถ.รัชดาภิเษก ต.ดินแดง อ.ดินแดง จ.กรุงเทพมหานคร ๑๐๔๐๐ **รับเจ้าหน้าที่เวชระเบียน ๑ อัตรา** รายละเอียดงาน จัดเก็บแฟ้มประวัติคนไข้,สแกนเอกสารลงคอมฯ ทำงาน ๕ วัน/สัปดาห์(วันหยุดเวียน,มีอาหารกลางวัน,ยูนิฟอร์ม,ทำฟันฟรี,ค่าทะลุเป้าประจำเดือน คุณสมบัติ คนพิการด้านร่างกายหรือการได้ยิน เพศชาย/หญิง อายุ ๒๐-๓๕ ปี วุฒิ ม.๖ สวัสดิการ ประกันสังคม ค่าอาหาร เงินช่วยเหลือกรณีมีบุตร แพทย์และพยาบาลประจำ ฯลฯ **ติดต่อ...**คุณแม้นฝัน ขอจิตต์เมตต์ โทรศัพท์ ๐๙๑-๗๗๐๘๑๑๐ อีเมล์ [hrm.dcorp@gmail.com](mailto:hrm.dcorp@gmail.com)

**บริษัท รีเกิลแอสเสท จำกัด** ที่อยู่ ๒๙๙ หมู่บ้านโครงการ The prominence หมู่ ๒ ซ.ถ.วงแหวนรอบกลาง ถ.ต.ท่าศาลา อ.เมือง ต.ท่าศาลา อ.เมืองเชียงใหม่ จ.เชียงใหม่ ๕๐๐๐๐ **รับคนสวน ๑ อัตรา** คุณสมบัติ พิการทางการได้ยินหรือสื่อความหมาย เพศชาย/หญิง อายุระหว่าง ๓๐-๕๐ ปี มีประสบการณ์ทำงาน ๓ ปี สวัสดิการ ประกันสังคม วันหยุดพักผ่อน โบนัสประจำปี และ เบี้ยขยัน **ติดต่อ...**คุณวโรดม ปิฎกานนท์ โทรศัพท์ ๐๘๘-๒๖๓๔๗๘๘ อีเมล์ [regalasset@gmail.com](mailto:regalasset@gmail.com)

**โรงแรมรามาดาร์เด้นส์** ที่อยู่ ๙/๙ ถ.วิภาวดีรังสิจ ต.ตลาดบางเขน อ.หลักสี่ จ.กรุงเทพมหานคร ๑๐๒๑๐

ต้องการรับคนพิการทำงาน **ตำแหน่งพนักงานทำความสะอาด จำนวน ๑ อัตรา** รายละเอียดงาน ทำความสะอาดพื้นที่ที่ได้รับมอบหมายภายในบริเวณโรงแรม คุณสมบัติ พิการที่สามารถทำงานได้ เพศชาย/หญิง อายุ ๒๕-๔๕ ปี วุฒิ ม.๓ สวัสดิการ ประกันสังคม เงินช่วยเหลือการศึกษาบุตร เงินกู้ยืม ประกันชีวิต ประกันสุขภาพ โบนัส ฯลฯ **ติดต่อ...**คุณพันธศักดิ์ จินดามัย โทรศัพท์ ๐๒-๕๕๘๗๘๘๘ อีเมล์ [hr@ramagardenshotel.com](mailto:hr@ramagardenshotel.com)

**บริษัท ริชบอร์น จำกัด** ที่อยู่ ๒๓๐ หมู่บ้านอาคาร CS Tower ซ.รัชดาภิเษก ๑๖ ถ.รัชดาภิเษก ต.ห้วยขวาง อ.ห้วยขวาง จ.กรุงเทพมหานคร **รับพนักงานขายประกันทางโทรศัพท์ ๒๐ อัตรา** รายละเอียดงาน เสนอขายผลิตภัณฑ์ของบริษัท และปิดการขาย คุณสมบัติ พิการด้านร่างกายหรือการเคลื่อนไหว เพศชาย/หญิง อายุระหว่าง ๒๐-๔๐ ปี สามารถอ่านออก-เขียนได้ สวัสดิการ ประกันสังคม และ คอมมิสชั่น **ติดต่อ...**คุณพัชรินทร์ ปงจุ่มใจ โทรศัพท์ ๐๘๒-๗๙๔๓๕๕๕, ๐๒-๑๒๖๗๒๐๐ อีเมล์ [patcharin.p@richborn.co.th](mailto:patcharin.p@richborn.co.th)

**บริษัท บิ๊กซีซุปเปอร์เซ้นเตอร์ จำกัด (มหาชน) สาขาราษฎร์บูรณะ** ที่อยู่ ๒๐๑ แขวงบางปะกอก เขตราษฎร์บูรณะ กรุงเทพมหานคร ๑๐๑๔๐ **รับพนักงานจัดเรียงสินค้า ๒ อัตรา** คุณสมบัติ คนพิการทางด้านสายตา เพศชาย/หญิง วุฒิ ม.๓ **ติดต่อ...**โทรศัพท์ ๐๙๘-๑๗๓๔๒๘๑ อีเมล์ Hrm.ratburana@bigc.co.th

**บริษัท ยูมาร์ค เอ็นเตอร์ไพรส์ (ประเทศไทย) จำกัด** ที่อยู่ ๒๔๘ ซ.พระราม๒ ซอย ๕๐ ถ.พระราม๒ ต.แสมดำ อ.บางขุนเทียน จ.กรุงเทพมหานคร ๑๐๑๕๐ **รับพนักงานธุรการ ๑ อัตรา** คุณสมบัติ พิการทางด้านร่างกายหรือการเคลื่อนไหว เพศชาย/หญิง อายุ ๒๐-๔๐ ปี วุฒิ ปวช. ประสบการณ์ ๑ ปี สวัสดิการ ประกันสังคม งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท วันหยุดพักผ่อน เงินช่วยเหลือการเสียชีวิต กองทุนเงินทดแทน ประกันชีวิต โบนัสประจำปี staff party เบี้ยขยัน เงินช่วยเหลือการสมรส และ เงินท่องเที่ยวประจำปี **ติดต่อ...**คุณสุวรรณี มีอัศวเป็นมงคล โทรศัพท์ ๐๒-๘๙๘๓๒๖๖ อีเมล์ [hr@yumark.co.th](mailto:hr@yumark.co.th) เว็บไซต์[www.yumark.co.th](http://www.yumark.co.th)

**บริษัท สยามแอพเพรซัล แอนด์ เซอร์วิส จำกัด สาขาสำนักงานใหญ่** ที่อยู่ ๔๔ หมู่บ้านอาคารรุ่งโรจน์ธนกุล ชั้น ๔ ถ.รัชดาภิเษก ต.ห้วยขวาง อ.ห้วยขวาง จ.กรุงเทพมหานคร ๑๐๓๒๐ **รับพนักงานคีย์ข้อมูล ๒ อัตรา** รายละเอียดงาน พิมพ์งานตามที่ได้รับมอบหมาย ค่าจ้างเดือนละ ๙,๐๐๐ บาท แต่ไม่เกิน ๑๐,๐๐๐ บาท คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๒๐-๔๐ ปี สามารถอ่านออก-เขียนได้ สวัสดิการ ประกันสังคม และ วันหยุดพักผ่อน **ติดต่อ...**คุณจิรพรรณ เก็งธรรม โทรศัพท์ ๐๒-๖๔๓๙๘๘๙ ต่อ ๗๐๑ โทรสาร ๐๒-๖๔๓๑๙๙๖-๗ อีเมล์ [aorza.zzz@gmail.com](mailto:aorza.zzz@gmail.com) เว็บไซต์ [www.siamappraisal.com](http://www.siamappraisal.com)

**บริษัท อมอร์แปซิฟิค (ไทยแลนด์) จำกัด สาขาสำนักงานใหญ่** ที่อยู่ ๘๗/ ยูนิต ๓ ชั้น ๓๕ ถ.วิทยุ ต.ปทุมวัน อ.ปทุมวัน จ.กรุงเทพมหานคร ๑๐๓๓๐ **รับเจ้าหน้าที่ธุรการ ๒ อัตรา** รายละเอียดงาน งานเอกสาร รับโทรศัพท์ บันทึกข้อมูล คุณสมบัติ พิการทางด้านร่างกายหรือการเคลื่อนไหว เพศชาย/หญิง อายุ ๒๐-๓๕ ปี วุฒิ ม.๓ มีประสบการณ์การทำงาน ๑ ปี สวัสดิการ ประกันสังคม การฝึกอบรมในบริษัท ส่วนลดในการซื้อผลิตภัณฑ์ของบริษัท วันหยุดพักผ่อน กองทุนเงินทดแทน ประกันสุขภาพ และ โบนัสประจำปี **ติดต่อ...**คุณฐิตารมณ์ เนียมจีน โทรศัพท์ ๐๒-๖๘๕๓๑๑๕, ๐๒-๖๘๕๓๑๑๖โทรสาร ๐๒-๖๘๕๓๑๑๙ อีเมล์ [titarom.n@th.amorepacific.com](mailto:titarom.n@th.amorepacific.com)

**บริษัท แอดวานซ์ คอนแท็ค เซ็นเตอร์ จำกัด** ที่อยู่ ๖๒๖ ที่ทำการ ชั้น ๗ ถนนพระราม ๔ แขวงมหาพฤฒาราม เขตบางรัก กรุงเทพมหานคร ๑๐๕๐๐ : ที่ทำการสาขาถนนพระราม ๔ (ใกล้ MRT สามย่าน) **รับ AIS Call Center ๕ อัตรา** รายละเอียดงาน ให้บริการด้านข้อมูล วิเคราะห์ แก้ไขปัญหา แก่ลูกค้า AIS และงานอื่น ๆ ตามได้รับมอบหมาย สถานที่ปฏิบัติงาน กรุงเทพมหานคร (อาคารพหลโยธินเพลส) เขตพญาไท แขวงสามเสนใน เขตพญาไท จังหวัดกรุงเทพมหานคร คุณสมบัติ พิการด้านสายตา การมองเห็น เพศชาย/หญิง วุฒิปริญญาตรีทุกสาขา มีบุคลิกภาพ หน้าตาดี หน้าตายิ้มแย้ม มีใจรักงานบริการ  พร้อมเรียนรู้ และการเปลี่ยนแปลง สามารถทำงานร่วมกับทีมได้เป็นอย่างดี สามารถปฏิบัติงานเป็นกะได้ กะเช้าที่สุด เริ่ม ๐๘.๐๐ - ๑๗.๐๐ น. และกะสุดท้าย เริ่ม ๐๙.๐๐ น.-๑๘.๐๐ น. หมุนเวียนวันหยุด หยุดสัปดาห์ละ ๒ วัน สวัสดิการ สิทธิประกันสังคม ประกันสุขภาพ ประกันชีวิต โปรโมชั่นค่าโทรราคาพิเศษ ฯลฯ **ติดต่อ...ฝ่ายบุคคล** โทรศัพท์ ๐๒-๒๗๑-๙๓๐๐ ต่อ ๖๘๑๙๙ กรอกใบสมัคร Online ได้ที่ www.ais.co.th/applyjob/app\_form.html

**บริษัท ประภาวสุ จำกัด** ที่อยู่ เลขที่ ๗ ซอยพิพัฒน์ แขวงสีลม เขตบางรัก กทม. ๑๐๕๐๐ **รับพนักงานทั่วไป ๑ อัตรา** รายละเอียดงาน คนพิการทุกตำแหน่ง ทั้งพนักงานประจำและพนักงานชั่วคราว คุณสมบัติ คนพิการที่สามารถช่วยเหลือตนเองได้ เพศชาย/หญิง งานตามทักษะและความสามารถ สวัสดิการ  อาหาร ๓ มื้อ, ประกันสังคม ฯลฯ **ติดต่อ...**โทรศัพท์ ๐๒-๖๓๖๖๕๙๔ ต่อ ๑๓๒  โทรสาร ๐๒-๒๓๕๑๘๒๒

**ห้างหุ้นส่วนจำกัด ไทยยนต์** ที่อยู่ ๓๐๐-๓๑๖ ถ.เขื่อนธานี ต.ในเมือง อ.เมืองอุบลราชธานี จ.อุบลราชธานี ๓๔๐๐๐ **รับช่างซ่อมรถจักรยานยนต์ ๑ อัตรา** รายละเอียดงาน ซ่อมรถจักรยานยนต์ คุณสมบัติ พิการทางด้านร่างกายหรือการได้ยิน เพศชาย อายุ ๒๐-๔๕ ปี สามารถอ่านออก-เขียนได้ มีประสบการณ์การทำงาน สวัสดิการ ประกันสังคม เงินช่วยเหลือกรณีวันปีใหม่ เงินช่วยเหลือกรณีวันแรงงานแห่งชาติ งานกีฬาสี แพทย์และพยาบาลประจำ การฝึกอบรมในบริษัท การฝึกอบรมนอกบริษัท ฯลฯ **ติดต่อ...**คุณกรรณิกา อุ่นท้าว โทรศัพท์ ๐๔๕-๒๔๓๕๔๗ โทรสาร ๐๔๕-๒๖๒๖๖๕ อีเมล์ hr\_thaiyont@hotmail.com

**บริษัท อีอีซี เอ็นจิเนียริ่ง เน็ทเวิร์ค จำกัด** ที่อยู่ ๔๐ หมู่บ้านอาคารสถาบัน อีอีซี ซ.รามอินทรา ๙๗ ถ.รามอินทรา ต.คันนายาว อ.คันนายาว จ.กรุงเทพมหานคร ๑๐๒๓๐ **รับพนักงานคอมพิวเตอร์ ๒ อัตรา** รายละเอียดงาน การจัดทำเอกสารงานโครงการให้ทันการส่งมอบงานให้ลูกค้าตามที่กำหนด การควบคุมคุณภาพเอกสารส่งออก การดูแลระบบฐานข้อมูล การดูแลอุปกรณ์งานเอกสาร คุณสมบัติ พิการร่างกายหรือการได้ยิน เพศชาย/หญิง อายุ ๒๐-๒๕ ปี วุฒิ ปวส. ประสบการณ์ทำงาน ๓ ปี **ติดต่อ...**คุณสินีนาถ เอื้อจิตอนันตกุล โทรศัพท์ ๐๒-๐๐๕๒๙๐๐ โทรสาร ๐๒-๐๐๕๒๙๑๕ อีเมล์ที่ใช้ติดต่อ [hr@eec.co.th](mailto:hr@eec.co.th)

**คนพิการต้องการทำงาน**

**นายมานพ สำอางจิตร** อายุ ๓๑ ปี วุฒิ ม. ๓ พิการทางด้านสายตา สายตาเลือนราง **ต้องการงานทางด้านเอกสาร ธุรการ พนักงานบุคคล เอกสารทั่วไป ฯลฯ** ติดต่อ...โทรศัพท์ ๐๙๘-๕๖๔๕๖๐๖ หรือ อีเมล์ jojoej13@gmail.com

**นางสาวศศิภรณ์ ถิรสุวรรณ** อายุ ๓๐ ปี วุฒิ ปวช. พิการทางด้านร่างกาย-เดินได้ (มือซ้ายนิ้วขาด๓นิ้วเหลือนิ้วโป้งกับนิ้วก้อย) **ต้องการงานทางด้านจัดซื้อ ธุรการ ประสานงานทั่วไป** ประสบการณ์การทำงาน บ.โซล่าพร็พเพอร์ตี้จำกัด ๑ปี ธุรการก่อสร้างทำเอกสารทำสต๊อคเช็คของต่างๆ. ๒)บ.เชอร์วูดเคมีคอลจำกัด ๑ปี ธุรการฝ่ายบุคลติดต่อประกันสังคมประกันชีวิต งานสังสรรค์ ทำเอกสารต่างๆที่ได้รับมอบหมาย ๓)บ.พรีม่าโกลด์ ธุรการ ธุรการประสานงานบัญชี จัดเก็บเอกสาร เรียงเอกสาร คีย์ข้อมูลต่างๆ ติดต่อ...โทรศัพท์ ๐๘๘-๕๘๐๑๘๑๒ หรือ อีเมล์ sssbbb\_2529@hotmail.com

**นายดารากร ปรีเปรม** อายุ ๓๖ ปี วุฒิ ปวส. พิการทางการได้ยิน (ได้ยินระดับ ๒ ใช้เครื่องช่วยฟัง สามารถโทรศัพท์ได้) **ต้องการงานทางด้านออกแบบสื่อสิ่งพิมพ์ต่างๆ งานการฟฟิค หรือคอมพิวเตอร์ ฯลฯ** ประสบการณ์การทำงาน งานออกแบบสื่อสิ่งพิมพ์ต่างๆ เช่น โบชัวร์ ใบปลิว โปสเตอร์ บรรจุภัณฑ์ ฉลากสินค้า การไดคัทรูป สินค้าต่างๆ การรับถ่ายภาพต่างๆ ฯลฯ ติดต่อ...โทรศัพท์ ๐๙๓-๑๓๒๕๓๓๐ หรือ อีเมล์ darakron.p@gmail.com

**นายคมสันต์ บัววง** อายุ ๒๒ ปี วุฒิปริญญาตรี สาขาวิชาการพัฒนาชุมชน **พิการทางด้านร่างกาย สามารถเดินได้** ต้องการงานทางด้านวิชาการ อาจารย์ หรือการเรียนการสอน ติดต่อ...โทรศัพท์ ๐๘๐-๕๐๐๔๙๐๒ หรือ อีเมล์ aboymissyou@hotmail.com


**นายสุภเวช พรมศรี** อายุ ๓๖ ปี วุฒิ ม. ๓ พิการทางด้านร่างกาย-เดินได้ **ต้องการงานด้านพนักงานเร่งรัดหนี้สิน พนักงานโทรศัพท์ พนักงานขาย หรืองานอื่นๆตามความเหมาะสม** สามารถขับ-ขี่ รถได้ ประสบการณ์การทำงาน พนักงานขายในห้างเดอะมอลล์-บิ๊กซี ติดต่อ...โทรศัพท์ ๐๙๔-๖๗๙๙๘๔๙, ๐๘๘-๘๔๘๐๔๔๖ หรือ อีเมล์ som\_waripin@hotmail.com

**นางสาวแพรวพโยม อัศวฤทธิ์วาณิช** อายุ ๓๐ ปี วุฒิ ม. ๖ พิการทางด้านจิตใจหรือพฤติกรรม สามารถทำงานได้ปกติ **ต้องการงานทางด้านพนักงานจัดซื้อ ธุรการ ประสานงานทั่วไป หรืองานอื่นๆตามความเหมาะสม** ประสบการณ์การทำงาน งานจัดเรียนสินค้าต่างๆ ติดต่อ...โทรศัพท์ ๐๒-๗๐๔๘๕๙๐, ๐๙๑-๕๗๕๘๙๒๒ หรือ อีเมล์ alkaploy@gmail.con

**นายจักราวุธ หาญธงชัย**  อายุ ๓๑ ปี วุฒิ ปวส. พิการทางด้านร่างกาย สามารถเดินได้ **ต้องการงานทั่วไป ตามความเหมาะสมกับความพิการ** มีทักษะ ช่างทั่วไป, ขับรถ,คลังสินค้า,ด้านเอกสาร/ช่างในโรงงานอุตสาหกรรม,ขับรถไปต่างจังหวัดได้,ช่างยนต์ ประสบการณ์การทำงาน ช่างโรงงาน ตำแหน่ง ช่างระบบฝ่ายอาคารและสถานที่ เช่น ระบบน้ำในอาคาร ,ระบบลิฟท์ขึ้นลงในอาคาร, ระบบไฟฟ้า, ระบบแอร์ และงานด้านคลังสินค้าในโรงงาน ความสามารถพิเศษ นักกีฬาฟุตบอลคนพิการ เขต ๔ ภาคอีสาน ติดต่อ...โทรศัพท์ ๐๘๐-๖๔๔๙๖๖๗

**จังหวัดลำพูน ขอเชิญชวนผู้พิการทางการเคลื่อนไหวเข้ารับการฝึกอาชีพ หลักสูตร ๑ ปี**

**    **

**  **

**ศูนย์ฟื้นฟูอาชีพคนพิการหยาดฝน จังหวัดเชียงใหม่ เปิดรับสมัครผู้พิการเข้ารับการฝึกอาชีพ ประจำปีการศึกษา ๒๕๖๐ เพื่อพัฒนาคุณภาพชีวิตและการมีงานทำหลังจบหลักสูตร**

**นางประณมพร วชิรถาวรชัย ผู้อำนวยการศูนย์ฟื้นฟูอาชีพคนพิการหยาดฝน จังหวัดเชียงใหม่ เปิดเผยว่า** ศูนย์ฟื้นฟูอาชีพคนพิการหยาดฝน จังหวัดเชียงใหม่ เปิดรับสมัครผู้พิการทางการเคลื่อนไหว (ประเภท แขน ขา และลำตัว )ที่สามารถช่วยเหลือตนเองได้ในชีวิตประจำวัน ในเขต ๑๗ จังหวัดภาคเหนือ เข้ารับการฝึกอาชีพ ประจำปีการศึกษา ๒๕๖๐ จำนวน ๑๐๐ คน โดย**เปิดรับสมัครตั้งแต่เดือนเมษายน – กรกฎาคม ๒๕๕๙** เพื่อเข้ารับการฝึกอบรมระหว่างเดือนตุลาคม ๒๕๕๙- กันยายน ๒๕๖๐ ระยะเวลา ๑ ปี ที่ศูนย์ฟื้นฟูอาชีพคนพิการหยาดฝน ต.สันมหาพน อ.แม่แตง จ.เชียงใหม่

**หลักสูตรที่เปิดรับการฝึกอาชีพ จำนวน ๓ แผนก ๑ โครงการ ได้แก่** แผนกตัดเย็บเสื้อผ้าและงานประดิษฐ์ , แผนกคอมพิวเตอร์ , แผนกอิเล็กทรอนิกส์ และโครงการเศรษฐกิจพอเพียง โดย**ผู้สมัครเข้ารับการฝึกอาชีพ ต้องมีคุณสมบัติ ดังนี้** **๑. เป็นผู้พิการทางด้านร่างกาย** แขนขาและลำตัว ที่ไม่เป็นอุปสรรคต่อการเรียนและสามารถช่วยเหลือตนเองในชีวิตประจำวันได้ **๒. มีอายุระหว่าง ๑๔-๔๐ ปี** **๓. มีพื้นฐานความรู้** (ตามแผนกที่เปิดรับกำหนด) **๔. ไม่เป็นโรคติดต่อ**ร้ายแรงหรือเรื้อรัง **๕. ไม่เสพสิ่งเสพติด**ทุกชนิด และ **๖ มีภูมิลำเนาอยู่ในเขต ๑๗ จังหวัดภาคเหนือ**

สำหรับ**เอกสารประกอบการสมัคร มีดังนี้** สำเนาทะเบียนบ้าน ,สำเนาบัตรประชาชน , สำเนาบัตรคนพิการ , สำเนาวุฒิการศึกษา จำนวนละ ๑ ฉบับ พร้อมทั้งรูปถ่ายครึ่งตัวขนาด ๑ นิ้ว จำนวน ๒ รูปและรูปถ่ายเต็มตัวที่เห็นลักษณะความพิการ จำนวน ๑ รูป

**ผู้สนใจสามารถยื่นใบสมัครได้ด้วยตนเองหรือทางไปรษณีย์ ได้ที่** ศูนย์ฟื้นฟูอาชีพคนพิการหยาดฝน ต.สันมหาพน อ.แม่แตง จ.เชียงใหม่ รหัสไปรษณีย์ ๕๐๑๕๐ หรือสอบถามรายละเอียดเพิ่มเติมทางหมายเลขโทรศัพท์ ๐๕๓-๑๐๔๑๔๔ ในวันและเวลาราชการ  (lampang.prdnorth.in.thออนไลน์ ๒๗ เม.ย.๕๙)

**ปิ๊งจ้างงานคนพิการภาครัฐเป็นตัวชี้วัดราชการ**

****  **  **

**น.ส.อนุสรี ทับสุวรรณ ประจำสำนักเลขาธิการนายกรัฐมนตรี ในฐานะโฆษกประจำ รมว.การพัฒนาสังคมและความมั่นคงของมนุษย์ (พม.) เปิดเผยว่า** การจ้างงานคนพิการตามที่ พ.ร.บ. ส่งเสริมและพัฒนาคุณภาพชีวิตคนพิการกำหนดอัตราส่วน ๑๐๐:๑ ปัจจุบันพบว่า **สถานประกอบการเอกชนมีการจ้างงานคนพิการคิดเป็นร้อยละ ๙๒.๙๗ ของจำนวนที่ต้องจ้าง ๖๑,๔๔๑ คน ประกอบด้วย** การจ้างงานคนพิการ ๓๐,๗๙๕ คน การให้สัมปทาน ๖,๗๑๗ คน และการส่งเงินเข้ากองทุนส่งเสริมและพัฒนาคุณภาพชีวิตคนพิการ ๑๙,๖๑๐ คน **ขณะที่หน่วยงานภาครัฐ มีการจ้างงานคนพิการคิดเป็นร้อยละ ๑๓ ของจำนวนคนพิการที่ต้องจ้าง ๑๖,๑๒๓ คน ประกอบด้วย**การจ้างงานคนพิการ ๑,๗๑๙ คน และการให้สัมปทาน ๓๗๘ คน ซึ่งในส่วนของภาครัฐยังมีการจ้างงานคนพิการค่อนข้างน้อย จึงอยากขอความร่วมมือทุกหน่วยงานภาครัฐเปิดโอกาสให้คนพิการเข้าทำงานตามที่นายกรัฐมนตรีเร่งรัดให้ดำเนินการตามที่กฎหมายกำหนดภายในปีงบประมาณ ๒๕๖๑

**ด้านนายสมชาย เจริญอำนวยสุข อธิบดีกรมส่งเสริมและพัฒนาคุณภาพชีวิตคนพิการ (พก.) กล่าวว่า** ในการประชุมคณะกรรมการผู้ช่วยรัฐมนตรี ครั้งที่ ๔/๒๕๕๙ ซึ่ง พม.เป็นเจ้าภาพเมื่อเร็วๆนี้ ได้มีข้อเสนอหนึ่งน่าสนใจ โดยจะกำหนดให้การจ้างงานคนพิการในหน่วยงานราชการเป็นตัวชี้วัดหนึ่งในการปฏิบัติราชการ ซึ่งคงต้องผลักดันให้เป็นรูปธรรมต่อไป อย่างไรก็ตามที่ประชุมผู้ช่วยรัฐมนตรีได้รับเรื่องการจ้างงานคนพิการไปขยายผลทางปฏิบัติกับกระทรวงที่ดูแลรับผิดชอบ. (ไทยรัฐออนไลน์ ๗ พ.ค.๕๙)

มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)



**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ